Duže porodiljsko čuva psihu majke | Dečji sajt\nRizik od postporo|ajne depresije za koju se veruje da je posledica hormonalne neravnoteže kod novopečenih majki veći je kod žena koje imaju kraće porodiljsko odsustvo, tvrde naučnici sa univerziteta u Merilendu.\nTo stanje poga|a oko 13 odsto porodilja, a najčešće se javlja oko trećeg meseca posle rođenja deteta, pokazalo je istraživanje.\nOd njih se jedna grupa na posao vratila šest nedelja posle porođaja, druga posle 12, a treća šest meseci posle porođaja. Žene koje su ostale na porodiljskom šest meseci znatno su ređe patile od postporođajne depresije. Trajanje porodiljskog odsustva barem šest meseci štiti i dete i majku, istakli su istraživači.


Beograd u konstantnoj borbi protiv klimatskih promena| Grad Beograd\nPovodom Međunarodnog dana akcije za klimu, Ivana Vilotijević, sekretarka Sekretarijata za zaštitu životne sredine, skrenula je pažnju na neophodnost povećanja otpornosti grada na klimatske promene, kao i potrebu za konstantnim radom na smanjenju emisija štetnih gasova.\nOvom globalnom akcijom borbe protiv klimatskih promena, koja se obeležava svake godine 15. maja u preko 170 država sveta, želi se ukazati da su klimatske promene i njihove posledice u najvećoj meri rezultat čovekovih aktivnosti. Shodno tome, apeluje se na hitne i korenite mere, ali i na one koje može da preduzme svako od nas pojedinačno.\nIako su klimatske promene globalni problem, neophodne su konkretne aktivnosti na lokalnom nivou. Shodno tome, Sekretarijat za zaštitu životne sredine više od decenije kontinuirano sprovodi projekte koji doprinose ublažavanju i adaptaciji na klimatske promene. Među najvažnijim projektima koji dugoročno doprinose smanjenju gasova sa efektom staklene bašte je zaključen Ugovor o JPP u pružanju usluge tretmana i odlaganja komunalnog otpada 2017. godine, između Gada Beograda – Sekretarijata za zaštitu životne sredine „Beo čista energija” d.o.o. Beograd i SUEZ GROUPE & I-ENVIRONMENT INVESTMENTS LTD. Donošenjem Lokalnog plana upravljanja otpadom za grad Beograd za period 2021. – 2030. godine, pokrenut je čitav niz aktivnosti u cilju rešavanja pitanja postupanja sa otpadom i uspostavljanja sistema za upravljanje otpadom. Osnovni cilj Lokalnog plana upravljanja otpadom je minimizacija uticaja otpada na životnu sredinu i povećanje efikasnosti korišćenja resursa na teritoriji grada Beograda, odnosno doprinos održivom razvoju kroz razvoj sistema upravljanja otpadom koji će obezbediti kontrolu stvaranja otpada, iskorišćenje otpada i podsticaje za investiranje i afirmaciju ekonomskih mogućnosti koje nastaju iz otpada. Realizacijom Lokalnog plana upravljanja otpadom u narednom navedenom periodu odrediće se prioriteti i strateški okvir za postupanje i tretman otpada koji je u skladu sa nacionalnim i EU propisima za upravljanje otpadom i Strategijom upravljanja otpadom Republike Srbije. Vredi pomenuti i 24 ugašene kotlarnice u javnim objektima koje su koristile ugalj i mazut, kao i nabavku električnih autobusa, autobusa na CNG, Beovoz i Beogradski metro.\nTakođe, velika pažnja se posvećuje i merama adaptacije počevši od projekta „Zelena regulativa” i Akcionog plana adaptacije na klimatske promene sa procenom ranjivosti, koji je zelenu infrastrukturu prepoznao kao prioritetnu meru i svake godine se pošumi oko 50 hektara šumskog zemljišta i zasadi preko 7.000 drvorednih sadnica u drvoredima i pojedinačnih stabala na javnim zelenim površinama. Izrađena je kompletna tehnička dokumentacija za ozelenjavanje 10 školskih dvorišta i projekat dva zelena krova, čija realizacija počinje uskoro. U toku je realizacija prve faze linijskog parka, planira se da Beograd ima preko 100 kilometara biciklističkih staza. Zahvaljujući aplikaciji „Moje drvo” građani imaju mogućnost da doniraju sadnice koje će biti zasađene na izabranoj lokaciji.\nPored projekata koje direktno sprovodi, Sekretarijat za zaštitu životne sredine sarađuje i podržava i druge aktere u borbi protiv klimatskih promena, kao što su udruženja građana, javna preduzeća i gradske opštine. Svake godine se raspisuje javni konkurs za udruženja građana i uspešno se realizuju desetine projekata, od kojih su neki direktno posvećeni klimatskim promenama kao što je „Klimaton”.\nPovodom Međunarodnog dana akcije za klimu, Ivana Vilotijević poziva građane, kompanije i institucije da budu odgovorni prema sebi, a samim tim prema našoj jedinoj planeti, te da se kontinuirano bore protiv klimatskih promena – ako svako od nas uradi malo, na globalnom nivou ćemo uraditi mnogo.


Za nasilje i prekršaje dece u školi kažnjavaće se roditelji - Školarci\nRoditelji će ukoliko ove odredbe budu usvojene, osetiti na „novčaniku” i ako ne upišu dete na vreme u predškolski program ili školu, ali i ako u roku od osam dana ne opravdaju izostanke iz škole. Predviđena novčana kazna za to je od 5.000 do 100.000 dinara.\nMinistar prosvete Mladen Šarčević ranije je rekao da će sekretari škola biti kažnjavani ukoliko, kao pravnici, ne upozore direktore „da ne srljaju u sudske sporove za koje se unapred zna da će biti izgubljeni”.\nĐaci će moći da osnivaju učeničke zadruge, u okviru kojih će moći da se oprobaju u preduzetništvu.\n„Proveravaćemo kompetencije direktora, kako je ocenjen u prethodnom mandatu, da li je zapošljavao familiju… Imamo 30 slučajeva u kojima je Agencija za borbu protiv korupcije predložila razrešenje direktora, a školski odbor se oglušio. E to više neće moći”, poručio je Šarčević.


Participacija roditelja u obrazovno-vaspitnom procesu: mogućnosti i ograničenja | NARNS\nParticipacija roditelja u obrazovno-vaspitnom procesu: mogućnosti i ograničenja\nAutorka: Jelena Vranješević, 2012.\nUčešće roditelja/participacija u obrazovno-vaspitnom procesu predstavlja važnu komponentu koja je u neposrednoj vezi sa kvalitetom obrazovanja. Iako participacija predstavlja i zakonsku obavezu, njena implementacija zavisi od motivacije, stavova i saradnje različitih aktera u obrazovnom procesu.\nOvo istraživanje se bavi načinom na koji direktori osnovnih škola opažaju značaj participacije roditelja, mogućnosti/prepreke participacije u školskom kontekstu, kao i uticaju koji ima na kvalitet obrazovnog procesa. U istraživanju je učestvovalo 200 direktora iz osnovnih škola u Srbiji. U istraživanju je korišćen upitnik koji je napravljen na osnovu prethodnih fokus grupnih intervjua sa direktorima, kao i na osnovu relevantne literature o participaciji roditelja u školskom životu.\nRezultati pokazuju da iako direktori smatraju da participacija roditelja doprinosi pozitivnoj atmosferi u školi, motivaciji drugih roditelja za participaciju i uspehu učenika, ona je u našim školama uglavnom svedena na sporedne aktivnosti koje nisu u vezi sa procesom obrazovanja u užem smislu, niti sa organizacijom rada škole. Kao najveću prepreku direktori vide roditelje, njihovu nezainteresovanost, nespremnost i nekompetentnost za participaciju, što stvara „začarani krug neparticipacije”. Participacija kao princip nije postala sastavni deo školske prakse i procedura i to otežava njenu implementaciju u školi.\nPreuzmite istraživanje Participacija roditelja u obrazovno-vaspitnom procesu: mogućnosti i ograničenja(pdf, 0,5 MB)\nUpis u srednju školu, drugi krug - onlajn događaj\nKako treba da izgleda savremena škola?\nBezbednost dece/zaštita od nasilja (Dužnosti, prava, odgovornosti)\nPregled uloga, funkcija i doprinosa nastavničko-roditeljskog organizovanja u Srbiji, regionu i svetu\nPoziv osnovnim školama za dostavljanje prijava za učešće u projektu „Zajedno ka srednjoj školi - Podrška deci iz osetljivih grupa u prelasku u srednju školu”\nNastavnici kao lideri – kako do uspešne saradnje sa roditeljima\nPravim putem: Smernice za primenu dobre obrazovne prakse


Rendžersi su ušli u stečajni postupak zbog neplaćenog poreza od devet miliona funti zbog čega će im najverovatnije biti oduzeto 10 bodova. Ipak, svetlo na kraju tunela se nazire pošto je Mandarić spreman da postane prvi čovek kluba umesto Krega Vajta.\nPol Klark, jedan od stečajnih upravnika Rendžersa, rekao je da je na adresu Rendžersa stiglo nekoliko ponuda i da će izabrati onu koja je najbolja za klub.\n"Pregledaćemo sve ponude u sledećih nekoliko dana i izabrati najbolju. Neću ništa individualno da komentarišem", rekao je Klark.\nMandarić, koji je trenutno vlasnik engleskog trećeligaša Šefild Venzdeja, moći će da ostane na čelu "sova" čak i ukoliko preuzme Rendžerse, pod uslovom da se ta dva kluba ne sretnu u Evropi.\nSrpski 73-godišnji biznismen je na Ostrvu bio vlasnik Portsmuta i Lestera.


Muzički decembar u DOB-u! – CLUBBING.RS\nMuzički decembar u DOB-u!\nDecember 9, 2011 • No Comments •Najave\nDom omladine Beograda predstavlja u decembarskom muzičkom programu:\nSa velikim zadovoljstvom predstavljamo našoj publici jedan od naših najdugovečnijih rock sastava, "Električni Orgazam" koji će konačno na večeršnjem velikom koncertu u Domu omladine Beograda promovisati svoj novi, izuzetno uspešni album "To što vidiš to i jeste".\nNovo kreativno poglavlje u istoriji benda koja traje već preko 30 godina obeleženo je (osim po povratku originalnog člana, Ljube Đukića) i činjenicom da ova ploča predstavlja jednu od najprodavanijih u istoriji benda.\nU nastavku zapaženog serijala "Scena uživo" u kome u saradnji sa vebsajtom Popboks već drugi put predstavljamo najveće nade nove srpske rok scene, završno poglavlje 10. decembra pripada tvrdoj struji, sastavima Threesome i Plastic Sunday, koji obnavljaju zdrav interes za bazični rokenrol.\nBeogradski Jazz Festival se odvija i preko godine, u sklopu naših napora da ponudimo publici pun uvid u glavne tendencije u savremenom jazzu ekskluzivno dovodimo 14. decembra Marcin Wasileski Trio.\nRadi se o jednom od najboljih free jazz projekata koji trenutno rade, i jednom od najimpresivnijih novih evropskih jazz postava uopšte. Ovo je program u saradnji sa ambasadom Poljske.\nMarcin Wasileski Trio\nJedno od najvećih skrivenih iznenađenja jesenje sezone svakako je projekat Peđe Vraneševića “Nema zemlja”, slet opera koju je 1971. godine napisao sa Želimirom Žilnikom, i koja nije nikad izvedena u svom punom obimu.\nNa 40 godina od stvaranja, nekadašnji član Labaratorije zvuka, predstaviće nam osavremenjen projekat u svom današnjem obliku, sa jakim i jasnim porukama kao i u originalnoj verziji.\nPrava poslastica za ljubitelje domaće popularne kulture, ali I pznavaoce istorije naše konceptualne umetnosti.\nPeđa Vranešević: Slet opera "Nema Zemlja"\nDugoočekivani beogradski koncert Eve Braun, napokon će se desiti 17. decembra u Sali Amerikana. Povratnički “Playback” je album koji je podjednako oduševio publiku i kritiku, donevši jednoglasne ocene da ih je vredelo čekati sve ove godine.\nRadi se o još jednom biseru umetnički napravljene pop muzike, koji će se slušati i u narednim godinama.\nDugovečni beogradski blues bend Zona B stiže 23. decembra da promoviše svoj novi CD "Joker". Još jedna svetkovina za brojni krug beogradskih bluesera, kojima je Dom omladine uvek bio druga kuća.\nKonačno, Damir Imamović će 24. decembra sa ponosom predstaviti svoj upravo objavljeni album "Svrzina kuća", još jedan umetnički podvig na putu kreiranja sveta "novog sevdaha". Pravi veliki kulturni događaj regionalnog značaja, za kraj godine.


Dvije Koreje obnovile “vruću liniju” - Kameleon M&M\nDvije Koreje obnovile “vruću liniju”\nSjeverna i Južna Koreja obnovile su “vruću liniju” za direktnu komunikaciju koju je Pjongjang prekinuo u junu prošle godine, saopšteno je u Seulu.\nKancelarija južnokorejskog predsjednika navodi da su se lideri dvije zemlje dogovorili da obnove povjerenje i poboljšaju veze, prenio je Bi-Bi-Si.\nU saopštenju Plave kuće navodi se da su dvojica lidera razmijenila više ličnih pisama od aprila.\nSjeverna Koreja je prekinula ovu liniju za komunikaciju u junu 2020. godine tokom pogoršanja odnosa nakon neuspješnog samita dvije zemlje.\nUbrzo nakon toga, Sjeverna Koreja je digla u vazduh međukorejsku kancelariju nedaleko od granice, koja je bila izgrađena da bi se ovim zemljama olakšala komunikacija.\nZvanična sjevernokorejska agencija KCNA prenijela je da je sporazum lidera dvije zemlje o obnavljanju međukorejske linije za komunikaciju stupio na snagu 27. jula u 10.00 časova po lokalnom vremenu.\n“Najviši lideri su se dogovorili da preduzmu veliki korak u obnavljanju međusobnog povjerenja i promovisanju povjerenja”, navodi se u izvještaju.\nPredstavnici svije strane razgovarali su telefonom tri minuta, saopštilo je južnokorejsko Ministarstvo za ujedinjenje i dodalo da će danas popodne biti obavljen još jedan razgovor, te da će se sa tom praksom nastaviti svakog dana.\nSjeverna Koreja nije prijavila nijedan slučaj zaraze od početka pandemije\nSjeverna Koreja će kažnjavati one koji posjeduju strane filmove, odjeću ili govore slengom


Unapređenje naučne i tehnološke saradnje Srbije i Crne Gore – Personal magazin\nMinistar prosvete i nauke u Vladi Republike Srbije Žarko Obradović i ministar nauke Crne Gore Sanja Vlahović potpisaće u Podgorici Sporazum o naučnoj i tehnološkoj saradnji između vlada Srbije i…\nMinistar prosvete i nauke u Vladi Republike Srbije Žarko Obradović i ministar nauke Crne Gore Sanja Vlahović potpisaće u Podgorici Sporazum o naučnoj i tehnološkoj saradnji između vlada Srbije i Crne Gore.\nSporazum, koji će biti potpisan 21. marta, podrazumeva ostvarivanje naučne i tehnološke saradnje kroz razmenu istraživača i\nstručnjaka, naučnih informacija i podataka, obrazovanje zajedničkih istraživačkih timova, zajedničko organizovanje naučnih radionica i susreta istraživača iz dve zemlje.\nTakođe, ovaj dokument se odnosi i na obrazovanje zajedničkih naučno-istraživačkih centara i privremenih naučno-istraživačkih grupa, kao i druge oblike naučne i tehnološke saradnje o kojima se ugovorne strane mogu međusobno dogovoriti.\nObradović će tokom posete Crnoj Gori u Podgorici otvoriti izložbe „Teslin čudesni svet elektriciteta“ i „Tesla u Beogradu 1892. godine“.\nPrva izložbena postavka sveobuhvatno, hronološki i tematski prati celokupni Teslin život i rad, dok je druga tematska izložba posvećena jedinom, ali izuzetno značajnom boravku velikog naučnika u Beogradu.\nUnapređenje naučne i tehnološke saradnje Srbije i Crne Gore was last modified: March 19th, 2011 by Redakcija


Pašalić poručio pojedinim udruženjima: Da bi se nešto tvrdilo mora se ponešto i znati - Politički.rs\nDA BI SE NEŠTO TVRDILO MORA SE PONEŠTO I ZNATI, NESTRUČNO TUMAČENJE DOVODI JAVNOST U ZABLUDU\nDa bi se nešto tvrdilo mora se ponešto i znati, a tvrdnje nekoliko udruženja građana o ugroženosti statusa institucije Zaštitnika građana predstavljaju nestručno tumačenje procedure jedne međunarodne mreže za zaštitu ljudskih prava i dovode javnost u zabludu, rekao je Zaštitnik građana Zoran Pašalić.\nPonavlja se situacija u kojoj nekoliko marginalnih udruženja građana, koja se deklarišu da štite ljudska prava, nestručno i zlonamerno interpretiraju događaje vezane za Zaštitnika građana Republike Srbije. Bavljenje ljudskim pravima ne dopušta ostrašćenost, jednostranost i paušalnost već zahteva posvećenost, stručnost i objektivnost.\nNa nestručnost i neznanje ukazuje i to što niko od predstavnika ovih udruženja građana nije pročitao Ustav Republike Srbije u kojem piše da kontrolu rada Zaštitnika građana može da vrši samo Narodna skupština Republike Srbije.\nPitanje je dalje kako neko ko nema ni znanja ni iskustva o funkcionisanju mreža nacionalnih institucija za zaštitu ljudskih prava može da bude merodavan da tumači postupke međunarodnih tela u kojima mogu da učestvuju samo nacionalne institucije. Ovakve maliciozne tvrdnje služe isključivo da se javnost dovede u zabludu.\nUpitan je i kredibilitet ovih udruženja građana da obaveštavaju javnost s obzirom da govore o postupku o kojem nemaju znanja jer kao udruženja građana ne podležu bilo kakvoj proveri svog rada.\nVišestruko povećan broj obraćanja građana u 2020. godini pokazuje neprikosnoveno poverenje koje građani Srbije imaju u ovu instituciju, što je potvrdilo i istraživanje iz decembra prošle godine, urađeno u saradnji sa Timom Ujedinjenih nacija za ljudska prava u Srbiji. Takođe, po tom istraživanju, poverenje građana u Zaštitnika građana (26 odsto) je tri puta veće nego u udruženja građana, kolokvijano nazvana nevladine organizacije (8 odsto).\nInstitucija Zaštitnika građana Republike Srbije u alijansi GANHRI trenutno ima najviši „A“ status, a provera „A“ statusa, koja se inače vrši svakih pet godina za sve članice alijanse sa „A“ statusom, odložena je za oktobar 2021. godine.\nZaštitnik građana Republike Srbije član je još 12 međunarodnih mreža koje okupljaju nacionalne ombudsmane gotovo svih država sveta. Takođe je i inicijator i član neformalne Balkanske mreže ombudsmana.\nStatusi „A“, „B“ i „C“ koje dodeljuje Globalna alijansa nacionalnih institucija za ljudska prava (GANHRI), kao samo jedna od mreža nacionalnih institucija za ljudska prava, označavaju stepen usaglašenosti rada nacionalnih institucija sa Pariskim principima.\nStatus „A“ koji ima Srbija, ima i većina evropskih zemalja. Status „B“ imaju Austrija, Belgija, Kipar, Slovačka i Švedska, dok status „C“ imaju Rumunija i Švajcarska.


Naša stranka donijela odluku: Imat će ministre u vladi sa SDP-om, PDA-om i SBB-om – Radio Feral\n22/01/2021 22/01/2021 Mirsad Zulic\t0 Comments\tnasa stranka, Vlada TK\n– Još uvijek ne znamo koliko će koja stranka imati ministara, ali će taj broj otprilike biti proporcionalan broju zastupnika u Skupštini TK – rekao je Bešlagić.\n– Imamo povjerenje u stručnost i dobre namjere mandatara Kadrije Hodžića. Naš primarni cilj je svojim primjerom pokažemo da se može raditi transparentnije, odgovornije i poštenije, a to ćemo tražiti i od drugih stranaka. Bilo kakvo odstupanje bit će razlog zbog kojega možemo odstupiti s pozicija – rekao je predsjednik KO Naše stranke TK Zvjezdan Karadžin.\n– Ovo nije koalicija, nego je većina koja ima mogućnost da demokratski smijeni vladu, što je i učinjeno. Mi ne bi bili principijelni da srušimo vladu i da onda ne učestvujemo u novoj. Mandatar je najavio da će zakon o ispitivanju porijekla imovine biti jedan od prvih koje će staviti na dnevni red, insistirat će na transparentnosti trošenja novca, ali i konkursa za zapošljavanje – rekao je Bešlagić.\n← Federacija BiH mijenja plan: Zatraženi detalji o ruskoj i kineskoj vakcini


Kulturno osvežavanje Srbije\nNaslov: Kulturno osvežavanje Srbije 2/22/2011, 11:06\nDigitalni program RTS-a je, po svojim nekomercijalnim sadržajima, vrhunskom kvalitetu emisija iz oblasti kulture i umetnosti, jedinstven u ovom delu Evrope. Preuzeli smo odgovornost da kvalitetom na svim nivoima osvežimo sliku savremene Srbije, kažu urednice muzičkog programa na RTS Digitalu.\nDigitalni program RTS-a privlači veliku pažnju gledalaca zbog svoje jedinstvenosti i vrhunskog kvaliteta emisija iz oblasti kulture i umetnosti. Veliki deo predstavljaju domaći i inostrani muzički programi.\nMuzički urednik programa RTS Digital Nevena Popović kaže da su koncept, teme i forma, namenjeni gledaocima koje zanimaju i vrhunska umetnost i vrhunska interpretacija.\n"Savremena tehnologija, koju mi sve vreme promovišemo, podržava umetničke sadržaje koje nudimo", kaže Popovićeva.\nTo znači da se u formatu 16:9, koji daje kristalno jasnu sliku i u stereo tehnici, emituju snimci koncerata umetničke i džez muzike, opere i baleti, kao i dokumentarne emisije posvećene pojedinim stvaraocima i interpretatorima.\nAna Milićević, muzički urednik programa RTS Digital, napominje da taj kanal posvećuje pažnju savremenoj umetnosti, a trudi se i da gledaocima priušti nov pogled na muziku 21. veka.\n"Pratimo kalendar, nastojimo da što češće ulazimo u direktne prenose BEMUS-a, Beogradskog džez festivala, našeg Simfonijskog orkestra, Big Benda. Sve je to omogućeno upravo zbog dobre komunikacije i saradnje sa Muzičkom redakcijom RTS-a, preko koje se realizuju ovi prenosi", ističe Ana Milićević.\nOna dodaje da su uz domaću proizvodnju, koja prati visoke produkcione standarde, prisutni i kvalitetni inostrani programi.\n"Postoje odlični dokumentarni programi koji nam otvaraju neka nova vrata i shvatamo koliko još ima neistraženih područja, koje i mi kao muzički stručnjaci još nismo saznali", kaže Milićevićeva.\nNevena Popović navodi da je odgovornost RTS Digitala u tome da kvalitetom na svim nivoima osveži sliku savremene Srbije.\nOd novembra prošle godine godine RTS Digital je, posredstvom kablovskih operatera, dostupan u 17 najvećih gradova u Srbiji.


Beogradski osnovci na utakmici Srbija - Crna Gora - Dan u Beogradu\nNaslovna » Izlasci » Sport » Beogradski osnovci na utakmici Srbija – Crna Gora\nBeogradski osnovci na utakmici Srbija - Crna Gora\nBeogradski osnovci na utakmici Srbija – Crna Gora\nNeko drugi 14. novembar 2018. Sport Postavite komentar\nViše od 10.000 beogradskih osnovaca prisustvovaće fudbalskoj utakmici Srbija – Crna Gora koja se igra u okviru Lige nacija.\nGradski sekretar za obrazovanje i dečju zaštitu Slavko Gak najavio je da će osnovci bodriti reprezentaciju Srbije zahvaljujući saradnji Sekretarijata za obrazovanje i dečju zaštitu i Fudbalskog saveza Srbije, koji je za 202 osnovne škole u Beogradu obezbedio po 50 besplatnih karata.\n– Ovo je druga utakmica na koju besplatno vodimo osnovce pošto su nedavno prisustvovali utakmici sa Rumunijom. Reakcije đaka su tada bile fenomenalne i obećali smo da će takvih događaja biti još. Evo sada još jedne prilike da među decom promovišemo sport, sportsko ponašanje i duh, ali i osećanje pripadnosti svojoj zemlji kroz sportsko navijanje za reprezentaciju – rekao je Gak.\nOn je poručio da bi bilo dobro da se u ovakve akcije uključe sve sportske i kulturne institucije u gradu i da se đacima pruži što više besplatnog, raznovrsnog, kvalitetnog sadržaja van škola.\n– Sportski i kulturni događaji su pravi način da decu kao društvo učimo pravim vrednostima. To je jedan od načina i da smanjimo vršnjačko nasilje, da ih sklonimo od poroka i usmerimo ih na pravi način – rekao je Gak.\nUtakmica Srbija – Crna Gora biće odigrana 17. novembra od 15.00 na Stadionu „Rajko Mitić“. (Beoinfo)\nTagovifudbal fudbalska reprezentacija izlasci liga nacija osnovci reprezentacija srbije sport stadion rajko mitić\nPrethodni Festival Školski ekološki film 2018: Proglašenje najboljih\nSledeći Jovan Kolundžija: Gala koncert „Magija klasike“


30 Aug 2019, 10:43 SatTv Tyler Durden\nTurizam je jedna od najznačajnijih privrednih grana, s obzirom na to da zemljama koje imaju razvijenu turističku ponudu donosi značajne prihode. Ako se ne računa trgovina koja je uvezala ceo svet, turizam je bez sumnje najviše uticao na kompletnu globalizaciju.\nPojedine države su vrlo posećene zbog samog svog geografskog položaja, morske obale i kulturnih znamenitosti koje poznaje ceo svet. Ono što turizam u Srbiji povećava iz godine u godinu jesu planine, koje dovode veliki broj stranih turista zimi, ali i brojne prirodne lepote, kao i nezaboravan noćni život u većim gradovima države.\nKako se Srbija nalazi među prvih pet zemalja u Evropi koje beleže najveći porast dolazaka inostranih posetilaca, u daljem tekstu smo izdvojili iz kojih zemalja dolazi najveći broj turista u Srbiju, kao i zašto je to tako.\nTuristi iz Nemačke - city break u Beogradu\nNemci su bez sumnje najbrojniji stranci koji stižu u Srbiju letovima niskotarifnih aviokompanija, pa uz pomoć jeftine karte za avio letove do različitih destinacija, presedaju u Beogradu, praveći city break upravo u glavnom gradu.\nNemački turisti čine oko 16 odsto od ukupnog broja turista koji prave kratke odmore u Srbiji, te provedu između tri i šest dana, uglavnom u srpskoj prestonici. Takvih turista je tokom 2018. godine bilo oko 57 odsto, dok je više od nedelju dana u državi boravilo oko 23 odsto Nemaca.\nTuristi iz Nemačke uglavnom biraju hotelski smeštaj prilikom posete Srbije, ali ima i onih koji se opredeljuju za hostele ili privatan smeštaj. Ono što Nemce privlači Srbiji je provod i veliki izbor mesta za izlazak, srpski način života, kao i dobro poznata srpska kuhinja, na koju niko ne ostaje ravnodušan.\nNajbrojniji turski turisti u Srbiji\nPrema podacima u poslednje dve godine, u glavnom gradu su najbrojniji turisti iz Turske. Stotine turskih turista baš u Srbiji pronalazi sve ono što je strogo zabranjeno u njihovoj zemlji, pa se veruje da je upravo to ono što ih privlači na srpsko podneblje.\nDobar provod i odlično druženje svake godine mami sve veći broj turista iz Turske da za vikend dolete u glavni grad, opuste se, provedu, a zatim čim se vikend završi, odlete nazad svom domu i radnim obavezama.\nOko 70.000 turista iz Turske poseti Beograd na godišnjem nivou, pa ne čudi što baš oni spadaju u grupu onih koji su kako najbrojniji, tako i najznačajniji turisti u državi. Oni uglavnom ne rezervišu smeštaj preko agencije, već uglavnom biraju privatan smeštaj, jer su im apartmani privlačniji od hotelskih soba.\nKineski turisti u Srbiji - na jakom drugom mestu\nPodatak da su turisti iz Kine na drugom mestu liste koja podrazumeva iz kojih zemalja dolazi najveći broj turista u Srbiju, vrlo je zanimljiv, s obzirom na to da su Kinezi u 2017. godini bili jedva među prvih deset, a sada su skoro na samom vrhu.\nNajčešće pitanje koje se može čuti od turista iz Kine je “Da li mogu svuda da slikam selfie?”, a vrlo se začude ako ih neko opomene u manastiru ili crkvi. U odnosu na 2011. godinu, ove godine je čak 15 puta više kineskih turista posetilo Srbiju, a tokom prošle godine, više od 80.000 ih je doletelo na beogradski aerodrom.\nTo što Kinezima nije potrebna viza za ulazak na teritoriju Srbije je samo još jedan od razloga koji utiče na odluku kineskih turista da posete zemlju. Pored glavnog grada, Kinezi vole da obilaze i Novi Sad i Suboticu, dok su im omiljena turistička mesta u Srbiji - Uvac, Tara i Zlatibor.\nIako u Srbiji živi oko 4.000 Kineza, kineski turisti znaju jako malo o srpskoj istoriji, ali uprkos tome troše velike svote novca na dnevnom nivou, što svakako pospešuje sam srpski turizam.\nIz turističke organizacije Srbije navode da su jako zadovoljni brojem kineskih turista koji posećuju Srbiju, jer su samo sa jednom reklamom na lokalnom kineskom pretraživaču koji je poput Google-a uspeli da privuku turiste i prošire vest o Srbiji kao turističkoj destinaciji.\nU martu najviše turista iz Grčke\nOve godine je mart bio mesec Grka u Srbiji. U poređenju sa istim mesecom prošle godine, ove godine je ostvareno čak 10 odsto više noćenja inostranih gostiju, a među najbrojnijim našli su se strani turisti iz Grčke.\nPosete Grka su u porastu za 56 odsto u dolascima i 77 odsto u ostvarenim noćenjima. Iako su ranije Grci birali isključivo Beograd prilikom posete Srbije, sada se i to promenilo, pa grčki turisti rado obilaze srpske manastire, planine i jezera koja su im geografski bliža.\nKako Srbija i Grčka nisu previše udaljene, kako ih vežu kulturne, verske i istorijske spone, ne čudi što iz godine u godinu broj grčkih turista postepeno raste, te je svake naredne godine moguće videti oko 5 odsto više Grka u Srbiji.\nZa turizam u Srbiji je 2018. godina bila rekordna, sa čak 3,4 miliona registrovanih posetilaca, oko 9,5 miliona noćenja i deviznim prilivom od 1,3 milijarde evra. Doček Nove godine u Srbiji je bez sumnje namamio mnoge inostrane turiste, tako da se prošle godine uspešno završila jedna turistička godina.\nKako je ova godina vrlo lepo počela kada je srpski turizam u pitanju, vrlo je verovatno da će se sva očekivanja u pogledu posete stranih turista ostvariti, jer se uvodi red u turizam kao i novi zakoni za veća prava putnika. Iako Srbiju rado posećuju gosti iz regiona, nema sumnje da se o lepotama koje država krije čuje na svim krajevima sveta, te sprski turizam cveta.\nNajlepša su letovanja s decom, a slike razdraganih mališana izazivaju osmeh i dugo nakon povratka s mora.…


Prvi vojni ataše Kipra u SAD preuzeo je dužnost\nBy Newsroom / Објављено на: August 29, 2019\nPotpukovnik Giorgos Ioannou zvanično je 20. avgusta preuzeo dužnost kiparskog vojnog atašea u SAD-u, što je deo nastojanja jačanja bilateralnih odnosa Republike Kipar sa SAD i ispunjavanje ciljeva odbrambene diplomatije.\nPrvi kiparski vojni ataše u SAD-u ranije je otišao u Vašington kako bi bio informisan o dužnostima. To je urađeno, u koordinaciji sa Ministarstvom spoljnih poslova i Ambasadom Republike u Vašingtonu, radi razmeštanja vojnog predstavnika, koji je zvanično akreditovan 20. avgusta. Vojni ataše deluje kao veza u pitanjima saradnje u odbrani, kao što je sprovođenje zajedničkih vežbi Kipar i SAD.\nAmbasada Republike Kipar u SAD objavila je na tvitteru da je „prvi vojni ataše Kipra u SAD, potpukovnik George Ioannou, akreditovan 20. avgusta 2019“.\nPodseća se da je odluku o raspoređivanju atašea odbrane u SAD-u doneo 28. novembra 2018. Savet ministara, nakon prethodne odluke iz 2011. o raspoređivanju vojnih atašea u glavnim gradovima većih zemalja u svetu./ibna


Stara Pazova: Ministar Dačić danas obilazi izgradnju stanova za izbeglice u Golubincima – RTV Centar Srem\nStara Pazova: Ministar Dačić danas obilazi izgradnju stanova za izbeglice u Golubincima\n13/10/2017 sofija Društvo, Stara Pazova 0\n30 porodica koje su izbegle sa prostora stare Jugoslavije uskoro će dobiti „krov nad glavom“ zahvaljujući Opštini Stara Pazova i Komesarijatu za izbeglice RS. Radove na izgradnji stanova u Golubincima danas su obišli predstavnici te lokalne samouprave i prvi potpredsednik Vlade Srbije i ministar spoljnih poslova Ivica Dačić.\nKrajem 2013. godine potpisan je Memorandum o saradnji Opštine Stara Pazova i Komesarijata za izbeglice RS u okviru plana za rešavanje stambenog pitanja za izbegla lica. Memorandum podrazumeva izgradnju objekta za kolektivno stanovanje a sredstva se crpe iz fonda Regionalnog stambenog programa preko Banke za razvoj saveta Evrope.\nOpština Stara Pazova i JP Opštinska stambena agencija imaju stalnu sradnju sa Komesarijatu za izbeglice i migrante i do sada je preduzeto više značajnih aktivnosti u cilju rešavanja stambenih pitanja izbeglih lica koji žive na teritoriji opštine Stara Pazova.\nU najkraćem tehnički mogućem roku, sa ciljem da se ubrza proces rešavanja ovog ključnog pitanja, opština i opštinska agencija obezbedile su zemljište, idejni projekat, lokacijsku dozvolu, kompletnu infrastrukturu percele. Svesrdno se radi na tome da stanovi budu što pre izgrađeni i spremni za useljenje.\nSistem 48 Inđija: Izvršene pripreme za početak grejne sezone\nRuma: Pomoć za još 17 porodica


Helium simfonija u Collegium artisticumu – SARAJEVO.co.ba\nObjavljeno 23. 08. 2010 14. 09. 2010 od sarajevo.co.ba\nHelium simfonija u Collegium artisticumu\nIzložba pod nazivom “Helium simfonija” će biti otvorena večeras u Gradskog galeriji Collegium artisticum.\nRadove na izložbi, koja se održava u okviru programa Centra za savremenu umjetnost Sarajevo, izložiće grupa autora koji žive i stvaraju u različitim zemljama – BiH, Srbiji, Brazilu, Francuskoj i SAD-u.\nViktor Stipsić je zadužen za muziku i koncept, Helene Raynaud za slike, Ana Stipsić predstavit će se skulpturama, Marko Vujić 3D animacijom, dok tekstilne skulpture potpisuju Vanja Ciraj i Irma Smaje.\n“Projekt postoji već godinu dana. Za mene on ima tri ključna elementa – govori o ljubavi, razmjeni energije ljudi s različitih podneblja te humanizaciji. Ovo je izložba o čovjeku i humanizmu.”, istaknula je Asja Čengić, producentica izložbe, dodavši da će dio novca koji bude prikupljen od ove prodajne izložbe biti dodijeljen udruženju koje se brine o djeci s posebnim potrebama.\nGovoreći o nastanku ideje za ovu izložbu, Viktor Stipsić je naglasio da se o simfoniji uvijek razgovaralo kao o muzici, ali da je ovaj put namjera bila vidjeti kako izgleda simfonija 21. stoljeća, viđena kroz sva ljudska čula.\n“Razmjenjujući ideje i stvorena djela koristeći internet kao jedini kanal komunikacije, komponovali smo simfoniju koja se sastoji iz deset stavova. Izložba se tako sastoji od slika, muzike, skulptura, kompjuterske animacije i tekstilnih skulptura”, rekao je je Stipsić.\nMinistarica savjetnica u Ambasadi Republike Srbije u Sarajevu Ljiljana Milojević-Borovčanin ustvrdila je da je izložbu 2009. vidjela beogradska publika te da ona predstavlja projekt koji nije bio uključen u međudržavnu programsku kulturnu saradnju. Ona je ocijenila da saradnja umjetnika BiH i Srbije postoji uspješno na nekoliko nivoa u različitim umjetničkim oblastima.\nVrijeme: od 23. augusta do 9. septembra 2010\nMjesto: Collegium Artisticum, Terezije bb (KSC Skenderija), Sarajevo\nNazad Španija: Veselin Vlahović Batko može biti izručen BiH\nNaprijed Ne brže od života!


Arifi: Kampanja zbog pandemije bila usmerena na društvene mreže - Kosovo Online\nArifi: Kampanja zbog pandemije bila usmerena na društvene mreže\n13. Oktobar 2021. • 07:42\nViši istraživač Inicijative za napredak Ćendrim Arifi rekao je da je izborna kampanja za lokalne izbore, zbog pandemije više bila fokusirana na društvene mreže i elektronske medije, nego na političke skupove, prenosi Koha.\nArifi je identifikovao glavne teme koje su kandidati predstavili kao principe u svojim programima.\n"Centralna bila su obećanja u vezi sa poboljšanjem zdravstvene situacije i poboljšanjem kvaliteta zdravstvenih usluga. Drugo, videli smo da je prioritet za mnoge kandidate snabdevanje pijaćom vodom. Zatim su navedeni glavni, infrastrukturni projekti koji ne nedostaju", rekao je Arifi.\nArifi je rekao da je primećeno da se vladajuća stranka često koristila svoju poziciju da zarad podrške birača obećava pomoć i projekte opštinama.\n"Obećanja, a posebno milionska obećanja, uglavnom su aludirala na projekte kojima upravlja Vlada. Pozivam građane da ne veruju ovim obećanjima, jer su do sada ostajala neispunjena", rekao je Arifi.\nArifi je dodao su jedini prekršaji u kampanji bili skupovi na kojima nisu poštovane mere za prevenciju od zaraze koronavirusom,\n"Zabrinjavajuća je zloupotreba građana na masovnim skupovima koja šteti životima građana", rekao je Arifi.\nkampanja lokalni izbori zloupotreba koronavirus Društvene mreže\nPrivedena osoba koja je šenlučila na skupu Samoopredeljenja u Glogovcu\nKosovska policija identifikovala je osobu koja je pucala iz pištolja na predizbornom skupu Samoopredeljenja u Glogovcu, prenosi Reporteri.\nMinistarstvo prosvete: CIK da zabrani strankama da koriste prostor škola u kampanji\nSamoopredeljenje traži vakcinisane volontere za kampanju


Zapadni Balkan: zajednička izjava posle sastanka visokog predstavnika Đuzepa Borelja i državnog sekretara Entonija Blinkena - EU u Srbiji\nJovan2021-10-20T16:10:53+02:0020/10/2021|Categories: Vesti iz Brisela|\nNakon nedavnog sastanka visokog predstvnika EU Đuzepa Borelja i američkog državnog sekretara Entonija Blinkena prošle nedelje u Vašingtonu, EU i Sjedinjene Američke Države su se složile da dodatno ojačaju svoj zajednički angažman na Zapadnom Balkanu u cilju podrške napretku regiona na evropskom putu.\nNaglašavamo našu punu podršku procesu proširenja EU. Pristupanje EU, koji je prioritet za čitav Zapadni Balkan, pomaže u konsolidaciji demokratskih institucija, zaštiti osnovnih prava i unapređenju vladavine prava. Ovaj region pripada Evropskoj uniji. Bliža integracija će poboljšati stabilnost i doprineti prosperitetu ljudi u regionu. U tom kontekstu, naglašavamo da bi pristupni pregovori sa Albanijom i Severnom Makedonijom trebalo da počnu bez odlaganja.\nEvropska unija i Sjedinjene Države su ujedinjene u čvrstoj podršci teritorijalnom integritetu Bosne i Hercegovine, kao i u zajedničkom radu na promociji izborne i ustavne reforme i održavanju funkcionalnosti njenih državnih institucija. Ozbiljno smo zabrinuti zbog rastuće retorike podela u Bosni i Hercegovini. Pozivamo sve strane da poštuju i štite državne institucije, nastave konstruktivan dijalog i preduzmu korake za napredak na putu evrointegracija, uključujući i relevantne reforme. EU i SAD su spremne da potpomognu ove korake.\nIstičemo važnost dijaloga uz posredovanje EU, koji je ključni mehanizam za rešavanje sveobuhvatne normalizacije odnosa između Srbije i Kosova. Nakon poslednjih nedelja napetosti na severu Kosova, ohrabrujemo obe strane da se uključe u kontinuiranu i održivu deeskalaciju i izbegnu akcije koje ugrožavaju stabilnost. Pozdravljamo i podržavamo angažovanje Kosova u borbi protiv korupcije i organizovanog kriminala i ponavljamo da je nasilje nad civilima, novinarima, policijom ili drugim vlastima neprihvatljivo.\nPozivamo sve političke snage u Crnoj Gori da rade zajedno na održavanju strateške opredeljenosti koja odražava želju naroda Crne Gore da se sprovedu neophodne reforme koje će ostvariti njihove nade za budućnost u EU.


Pomoć koja je dopremljena prvenstveno će biti iskorištena za potrebe ugroženih sugrađana u izolaciji, starijih sugrađana koji nemaju primanja, starijih koji žive u ruralnom području, kao i višečlanih porodica.\n“Opštinski Crveni krst u saradnji sa Crvenim krstom Crne Gore i lokalnom samoupravom, svakodnevno se trudi da obezbijedi humanitarnu pomoć za sve sugrađane kojima je ona potrebna. Trudimo se da pomognemo što većem broju sugrađana, ali radimo po prioritetima u saradnji sa predstavnicima mjesnih zajednica”, saopštili su iz Opštinske organizacije Crvenog krsta Bijelo Polje.\nKako su naveli iz te humanitarne organizacije, pružanjem humanitarne pomoći sugrađanima u stanju potrebe pokušavaju da smanje ugroženost istih, a ujedno da unaprijede kvalitet života ove kategorije stanovništva.\n“Razumijemo i nezadovoljstvo pojedinih sugrađana, ali moraju znati da dajemo sve od sebe kako bi pomogli što veći broj sugrađana, tako da apelujemo na njih da budu strpljivi, jer ne možemo baš do svih da dođemo brzo, već moramo praviti listu prioriteta prema stepenu ugroženosti”, saopštio je koordinator u opštinskom Crvenom krstu Mašan Živković.\nŽivković je podsjetio da trenutna situacija za sve nas predstavlja veliki izazov Ii istakao da samo zajedno, uz poštovanje svih preporuka Nacionalnog koordinacionog tijela, Opštinskog tima za zaštitu i spašavanje možemo prevazići sve nedaće koje su pred nama.\n“Koristimo priliku da se zahvalimo sugrađanima, donatorima, volonterima, geronto domaćicama kao i svima onima koji su nam pružili podršku u radu od početka pandemija Covid 19 virusa, jer zajedno pokazujemo humanost i solidarnost koja nas krasi i koju smo pokazali bezbroj puta do sada”, dodaje se u saopštenju.


Sakupljanje otpada – JKP ''Ivanjica'' Ivanjica\nUpravljanje komunalnim otpadom je sakupljanje komunalnog otpada, njegovo odvoženje, tretman i bezbedno odlaganje uključujući upravljanje, održavanje, saniranje i zatvaranje deponija, kao i selekcija sekundarnih sirovina i održavanje, njihovo skladištenje i tretman. Osnivačkim aktom Javnog komunalnog preduzeća ,,Komunalno” Ivanjica, određeno je da preduzeće obavlja pojedine segmente ove komunalne delatnosti, i to: sakupljanje komunalnog otpada, njegovo odvoženje, selekciju sekundarnih sirovina, i njihovo privremeno skladištenje.\nRedovni poslovi sakupljanja i odvoza komunalnog otpada obavljaju se na području građevinskog reona Ivanjice i seoskih urbanizovanih područja. Na ovim poslovima su od opreme angažovana četiri kamiona i dva traktora za sakupljanje otpadaka na teško pristupačnim mestima za veća vozila, uz učešće radne snage od 17 nekvalifikovanih radnika i 6 vozača. Sa dinamikom od dva puta mesečno komunalno preduzeće, vrši sakupljanje i odvoz smeća i iz kontejnera raspoređenih na Klekovici, u Pridvorici, Devićima, Katićima, Opaljeniku i Kušićima.\nSakupljanje otpadaka se u skladu sa opštinskim propisima vrši jednom sedmično iz tipskih kanti i kontejnera zapremine 1,1 m3, 5 m3 i 7 m3. Izuzetno, u na užem području grada, usled velike koncentracije poslovno-stambenih objekata i uvećane produkcije komunalnog otpada, otpad iz javnih kontejnera se sakuplja svakodnevno dva puta.\nSa područja naseljenog mesta Ivanjice i drugih naselja, koja su delimično ili potpuno, trenutno, obuhvaćena uslugom sakupljanja i odvoza komunalnog otpada (Bedina Varoš, Dubrava, Međurečje, Prilike, Sveštica, Šume, Grabovica, Radaljevo, Kušići, Opaljenik, Katići, Pridvorica, Devići, Srednja Reka), godišnje se sakupi približno 5.000 tona otpada.\nNacionalnom strategijom za upravljanje čvrstim otpadom, organizovano i uređeno upravljanje čvrstim otpadom prepoznato je i definisano kao jedan od prioriteta zaštite životne sredine čija je realizacija neophodna u procesu usklađivanja sa zahtevima Evropske Unije. U tom cilju, devet opština u regionu uključujući i Ivanjicu, osnovale, su posebno Javno komunalno preduzeće ,,Duboko”, koje je, u saradnji sa lokalnim samoupravama, izgradilo regionalnu sanitarnu deponiju čvrstog otpada po standardima Evropske Unije. Sa početkom od meseca februara 2013.godine, sve količine otpada sakupljene na području opštine Ivanjica, koje se ne izdvajaju radi recikliranja u Ivanjici, odvoze se radi deponovanja u regionalnu deponiju ,,Duboko”.\nNačin obavljanja usluga sakupljanja i odvoženja komunalnog otpada sa područja opštine Ivanjica, kao i opšta i posebna prava i obaveze vršioca i korisnika usluga, uključujući i način plaćanja cene usluge, način vršenja kontrole korišćenja i naplate usluge i ovlašćenja vršioca usluga u vršenju kontrole i mere koje su kontrolori ovlašćeni da preduzimaju, propisani su Odlukom o sakupljanju i odvoženju komunalnog otpada sa područja opštine Ivanjica (”Službeni list opštine Ivanjica” br. 3/2013).


Jačanje aktivizma mladih u prevenciji rodno zasnovanog nasilja - Krug mladih\nSOS telefon Podgorica u saradnji sa Ministarstvom sporta poziva mlade da se prijave za učešće u programu "Jačanje aktivizma mladih u prevenciji rodno zasnovanog nasilja" sa ciljem da osnaži mlade da djeluju u borbi protiv nasilja na svim nivoima stvarajući mehanizme koji mogu garantovati izgradnju pozitivne prakse.\nSOS telefon Podgorica u saradnji sa Ministarstvom sporta sprovodi projekat "Jačanje aktivizma mladih u prevenciji rodno zasnovanog nasilja" sa ciljem da osnaži mlade da djeluju u borbi protiv nasilja na svim nivoima stvarajući mehanizme koji mogu garantovati izgradnju pozitivne prakse.\nDruštvena kriza u Crnoj Gori, još uvijek izraženi patrijarhalni odnosi u društvu, koji za posljedicu nose visok stepen diskriminacije, značajno utiču na ekonomski, kulturni, socijalni i psihološki život mladih u CG. Ovakva situacija ima dalekosežne posljedice na njihov psihički i moralni razvoj , kao i na komunikaciju i odnose među polovima. Imajući u vidu činjenicu da su mladi po prirodi stvari nosioci promjena u društvu, moramo biti svjesni da su u ovoj oblasti oni ključna ciljna grupa, kako se ne bi uvijek bavili samo posljedicama, već se u što većoj mjeri fokusirali na prevenciju. Dakle, bez aktivnog uključivanja mlade populacije oba pola u programe senzibilizacije po pitanju prevencije nasilja, nećemo se osloboditi predrasuda i stereotipa, a samim tim doneseni zakoni, akcioni planovi i ratifikovana međunarodna dokumenta neće naići na plodno tlo za implementaciju, što će nas svrstati u zemlje sa rizično niskim stepenom demokratije i poštovanja ljudskih prava.\nSve nepotpune prijave i prijave pristigle nakon tog roka neće biti uzete u obzir. Za sve dodatne informacije o ovom projektu, možete nas kontaktirati putem e-mail sosmladipg@gmail.com (link sends e-mail) ili telefonom na 020/232 254


Makron: Bregzit bez dogovora, ako ga parlament odbije\nVelika Britanija će krenuti prema scenariju "Bregzita" bez dogovora ukoliko njen Parlament sledeće sedmice glasa treći put protiv sporazuma koji je postigla britanski premijer Tereza Mej sa EU, rekao je francuski predsednik Emanuel Makron.\nOn je po dolasku na samit EU u Briselu rekao da je otvoren za kraće, tehničko produženje procesa i da evropski lideri ne mogu da dozvole odugovlačenje previranja u vezi sa "Bregzitom".\n"Moramo biti jasni prema sebi, prema britanskim prijateljima i svom narodu", naglasio je Makron.\nOn je rekao da su pregovori o sporazumu trajali dve godine i da se o tome ne može ponovo pregovarati.\n"Drugo, u slučaju još jednog izglasavanja `ne` u Britaniji, krenućemo prema ishodu bez dogovora. To svi znaju", zaključio je francuski predsednik.\nNemačka kancelarka Angela Merkel je rekla da se radi o procesu od istorijskog značaka, pa se zbog toga mora delovati oprezno i “učini sve do poslednjeg minuta kako bi se osigurao Bregzit u skladu sa dogovorom”.\nOna je istovremeno istakla da treba biti spreman i za drugu opciju, odnosno da se ne postigne dogovor.\n“Sporazum (EU i Britanije) je dobro ispregovaran, tako da je naš prostor za manevar ograničen,” dodala je nemačka kancelarka.\nPredsednik Evropske Komisije Žan Klod Junker je najavio novi sastanak Evropskog saveta ukoliko britanski parlament ne potvrdi sporazum o Bregzitu.\nPremijer Luksemburga Gzavije Betel je takođe rekao da će se bez prihvatanja sporazuma u Predstavničkom domu britanskog parlamenta, krenuti "putem Bregzita" bez dogovora.\n"Ponekad imam osećaj da čekam Godoa, a Godo neće nikad doći", rekao je premijer Luksemburga.\nMej: Nije isključen ni Bregzit bez sporazuma\nPredsednik Evropskog saveta Donald Tusk izjavio je u sredu da su lideri EU spremni na kratko odlaganje datuma ali uz uslov da britanski parlament "pozitivno glasa" o sporazumu.


Oliver Varhelyi Archives - BHDijaspora.net\nJohann Sattler, šef Delegacije Evropske unije i specijalni predstavnik Evropske unije u Bosni i Hercegovni, i Oliver Varhelyi, evropski komesar za proširenje, organizirali su sastanak u Sattlerovoj rezidenciji, na kojoj su učestvovali politički lideri iz BiH. Iako se sinoć nisu željeli obratiti medijima, jedan od učesnika sastanka, Bakir Izetbegović, danas je kazao prokomentarisao o kojim […]\nEvropski komesar za proširenje: “BiH bi zbog blokade iz RS-a mogla ostati bez velikih investicija”\nNakon održanih sastanaka sa članovima Predsjedništva i Vijeća ministara Bosne i Hercegovine te liderima opozicionih stranaka u BiH, evropski komesar za proširenje Oliver Varhelyi je poručio da će BiH ostati bez značajne finansijske pomoći ukoliko se blokada nastavi. “Dozvolite mi da na samom početku naglasim vrlo jasnu i kredibilnu perspektivu BiH. U tom kontekstu su […]\nBosna i Hercegovina dobila je najgore ocjene u izvještajima za svaku državu koja cilja ka evropskim integracijama koji je objavila Evropska komisija (EK). Radi se o izvještajima u paketu proširenja, najvažnijem dokumentu za države koje nastoje da se jednog dana priključe evropskom bloku. Paket proširenja koji sadrži izvještaje eksperata EK za svaku državu pojedinačno ċe […]\nEvropski komesar za proširenje Oliver Varhelyi (Varhelji) upozorio je da briselske institucije neċe prihvatiti nijednog političara koji osporava funkcionisanje Bosne i Hercegovine. „Imamo problem sa svima koji pokušavaju da odstupe od Dejtona (Dejtonskog sporazuma) i sa svima koji djeluju kako bi spriječili funkcionisanje zemlje”, podvukao je Varhelyi. Varhelyi je predstavio paket o proširenju na vanjskopolitičkom […]\nProččitajte zajedničku poruku evropskog komesara za proširenje, Olivera Varhelyia, i šefa EU diplomatije, Josepa Borrella. Naša zajednička dužnost je da se zauvijek sjećamo genocida u Srebrenici, stoji u zajedničkoj izjavi evropskog komesara za proširenje, Olivera Varhelyia, i šefa EU diplomatije, Josepa Borrella. Ovi evropski zvaničnici su naveli da će u nedjelju će biti sahranjeno još […]


Uplaćeno 3,4 miliona KM za staru deviznu štednju - Istinito.com - Ne budi ovca!\nPočetna > BIH > Ekonomija > Uplaćeno 3,4 miliona KM za staru deviznu štednju\n28. Septembra 2018. Istinito29Leave a Comment on Uplaćeno 3,4 miliona KM za staru deviznu štednju\n“Gotovinska isplata u iznosu do 2.000 KM biće isplaćena putem komercijalnih banaka za 2.093 vlasnika, dok će preostali dio verifikovane stare devizne štednje biti realizovan kroz osmu emisiju obveznica planiranu za 3. oktobar”, saopšteno je iz Ministarstva.\n“Ova gotovinska isplata je sastavni dio uređenog procesa verifikacije i izmirenja obaveza po osnovu računa stare devizne štednje. U cijelosti je isplaćeno pet emisija stare devizne štednje, a sve obaveze po dospjelim kuponima se isplaćuju u roku”, navodi se u saopštenju.\nObustava saobraćaja zbog Banjalučkog noćnog maratona\nZatraženo do 40 godina zatvora za Šarića\nHagelberg: Švedska uložila milijardu KM u BiH\nUIO BiH zabilježila rekordne prihode


Dejan Ignjatovic\t 25.03.2020. 20:53h\nDa li će se i najprestižniji teniski turnir na svetu pridružiti dugoj listi sportskih događaja koji će biti otkazani?\nOl Ingland Tenis Klub (AELTC), domaćin slavnog Vimbldon Grend Slema, potvrdio je da trenutno razmatra sva moguća scenarija u pogledu organizacije – odnosno mogućeg otkazivanja – ovogodišnjeg turnira, kao posledicu pandemije novog Korona virusa.\nPo navodima iz zvaničnog saopštenja, vanredno planiranje otpočelo je još u januaru ove godine, uz redovne konsultacije sa Vladom Velike Britanije i institucijama javnog zdravstva.\nVanredno zasedanje Upravnog odbora AELTC zakazano je za sledeću nedelju, a pripreme za isto se obavljaju u saglasnosti sa Engleskom teniskom asocijacijom, ATP-om, WTA-om i organizatorima ostala tri Grend slema. U najboljem slučaju, početne pripreme aktivnosti bi se sprovodile od kraja meseca aprila.\nU ovom trenutku – vođeni preporukama institucija javnog zdravstva, veoma kratak period tokom kojeg bi organizatori Vimbldona morali da izvedu potrebne aktivnosti – pod dodatnim uticajem prirode podloge na kojoj se takmičenje održava – sugeriše da bi eventualno odlaganje stvorilo značajne rizike i komplikacije.\nOno što je sigurno je da je mogućnost održavanja turnira iza zatvorenih kapija – izuzeta iz daljih planova. Trenutne aktivnosti Vimbldona usresređene su na minimalno održavanje svih lokacija unutar kompleksa, dok se humanitarne aktivnosti sprovode kroz programe Vimbldon Fondacije.\nRičar Luis, Izvršni direktor AELTC, ovim povodom je izjavio:“ Izazovi bez presedana koje priređuje kriza izazvana širenjem virusa COVID-19 utiču na čovečanstvo na nezamislive načine, i naša pažnja je posvećena svima koji su pogođeni u našoj zemlji i širom sveta. Apsolutno najvažnija stvar u ovom trenutku je javno zdravlje, i naša namera je da budemo potpuno odgovorni u odnosu na to kroz naše sadašnje i buduće oduke. Naporno radimo kako bismo definisali naše planove u pogledu aktuelne sezone 2020. i očekujem da ćemo na narednom zasedanju Upravnog odbora AELTC doneti konačnu odluku oko održavanja ili otkazivanja našeg turnira.“


Država za kamate potrošila 97,6 miliona evra – Borba\nDržava za kamate potrošila 97,6 miliona evra\nDržava je za kamate u prošloj godini potrošila 97,6 miliona evra, što je 18 miliona više od plana, navodi se, između ostalog, u Predlogu zakona o završnom računu budžeta Crne Gore za prošlu godinu.\nOd tog iznosa rezidentima je isplaćeno blizu osam miliona, a nerezidentima 89,7 miliona evra. Javni dug je na kraju prošle godine iznosio blizu 3,3 milijarde evra ili 70,77 odsto preliminarnog bruto domaćeg proizvoda (BDP), prenosi Pobjeda.\n„Uzimajući u obzir depozite Ministarstva finansija, koji uključuju i 38,48 hiljada unci zlata, a koji su na kraju prošle godine iznosili 276,83 miliona evra, neto javni dug je iznosio 2,9 milijardi evra ili 64,7 odsto BDP-a“, navodi se u dokumentu koji je Vlada usvojila u četvrtak.\nU prošloj godini otplata duga je bila 696,3 miliona, što je iznad plana koji je bio 512,2 miliona evra. Konsolidovani dug opština, po podacima koje su same dostavile, bio je 151,3 miliona evra, što je oko 15,64 miliona evra manje nego na kraju 2017.\n„Do smanjenja duga je došlo po osnovu otplate domaćeg duga u iznosu od oko 8,07 miliona evra i ino duga od 7,56 miliona evra“, navodi se u dokumentu.\nUkupni izvorni prihodi opština u prošloj godini bili su 223,4 miliona evra, što je više 4,3 miliona evra nego godinu ranije.\nOdržan sastanak u Kolašinu: SNP obilazi odbore po Crnoj Gori


Zdravstvene ustanove zajedno protiv raka grlića materice - Smedia\nZdravstvene ustanove zajedno protiv raka grlića materice\n09.11.2016 | 08:35\nKlinika za ginekologiju i akušerstvo Kliničkog centra Vojvodine napravila je saradnju sa ginekološkom službom Doma zdravlja “Novi Sad” i ginekološkom onkologijom Instituta za onkologiju Vojvodine u Sremskoj Kamenici, kako bi se napravio jedinstven kriterijum za skrining u okviru programa ranog otkrivanja raka grlića materice.\nU ranom stadijumu svog razvoja, rak grlića materice je najčešće bez simptoma. Kada se jave simptomi, uglavnom je reč već o uzapredovaloj formi bolesti. Najčešći simptomi rane faze bolesti su sve vrste krvarenja van redovne menstruacije, sukrvav, vodenast iscedak, obilno krvarenje, oskudno, tačkasto krvarenje, krvarenje u toku i nakon polnog odnosa, između dve menstruacije ili u periodu menopauze, vaginalni icsedak promenjenog kvaliteta i bol, najčešće u krstima ili nozi.\nFaktori rizika za nastanak bolesti su...


Rebić: Sinoć uhapšena 71 osoba, među njima i stranci | SEEbiz.eu\nObjavljeno: 11.07.2020 / 13:27\nOn je rekao da je na "neprijavljenom javnom skupu" koji se održao sinoć na početku bilo 3.000 gradjana, da je tekao relativno mirno do 20 časova, a da su zatim demonstranti "počeli da bacaju baklje i kamenice ka Domu Narodne skupštine".\n"(Policijski) službenici su imali naredbu da budu maksimalno uzdržani i da silu primene samo kada ne postoji drugi način da se zaštiti (državna) imovina. Svojim telima branili su Narodnu skupštinu... Razularenost mase ogleda se i u kamenju teškom više kilograma (kojim su ih demonstratni gadjali)", kazao je Rebić.\nDirektor policije je naveo da je medju uhapšenima i jedan "ultimejt fajter", kao i da ga zabrinjava činjenica da je medju privedenima više državljana Crne Gore, Bosne i Hercegovine, kao i iz Ujedinjenog Kraljevstva i Tunisa.\nDodaje i da je protest sinoć, "osim brutalnih napada", okarakterisao i jedan broj sukoba izmedju samih demonstranta.\n"Zavadjene grupe su se obračunavale medjusobno i kao posledicu smo imali jedno ubadanje nožem. Napadač je savladan, priveden i biće predat tužilaštvu u toku dana", navodi Rebić.\nPovodom većeg broja povredjenih novinara, Rebić je kazao da "huliganima nije važno koga napadaju" i da će policija pregledom video-nadzora i operativnim podacima "vrlo brzo" privesti odgovorne.\n"To je etiketiranje i ugrožavanje života... U skladu sa važećim ovlašćenjima ćemo sa tužilaštvima raditi na njihovom pronalaženju", zaključio je Rebić.\nTagovi: Vladimir Rebić, MUP Srbije, protest ispred Skupštine


Delegacija Prištine ne mari za stav Brisela: Takse ostaju! - Sputnjik Srbija\n13:51 08.01.2019 Preuzmite kraći link\n„Tarife se neće ukinuti bezuslovno, a Srbija mora da prekine sa kampanjom povlačenja priznanja kosovske nezavisnosti“, kazao je član delegacije Prištine Špend Ahmeti.\nKosovska strana je u Briselu izjavila da će se tokom dijaloga pokrenuti i pitanja rasvetljavanja sudbine nestalih i ratne odštete.\nFatmir Ljimaj, koji je zajedno sa Ahmetijem na čelu tima, očekuje da se dijalog više neće voditi „po odvojenim pitanjima“ već da će se ići na sveobuhvatan sporazum sa Srbijom, koji bi, kako kaže on, trebalo da podrazumeva „međusobno priznanje“.\ndijalog Beograda i Prištine, Brisel, Priština


SVE JE SPREMNO: Banja Luka pronašla rješenje za čist vazduh, EVO ŠTA ĆE BITI URAĐENO – Banjaluka24\n-Svjesni smo da kvalitet vazduha u Banjoj Luci nije na zavidnom nivou, te zbog toga radimo na mnogim projektima poput sadnje zelenila, izgradnje novih parkova, studije javnog prevoza, projekta “utopljavanja zgrada” kao i mnogim drugim projektima.\nPoručio je ovo gradski menadžer Bojan Kresojević, dodajući da i mjerenja pokazuju da je kvalitet vazduha u srednjoj kategoriji, pogotovo u zimskom periodu.\n-To je rezultat različitih faktora – dakle, kotlina u kojoj se grad nalazi, a sa druge strane tu je korištenje motornih vozila, industrija, sve ono što utiče na to da vazduh ne bude čist – rekao je Kresojević.\nDodaje da je zagađenje vadzuha u gradu činjnica, te da svi moraju zajedno djelovati kako bi ovaj problem bio riješen.\n-Ono što je najvažnije za sve nas jeste da izradimo konkretan plan i mjere koje ćemo da preduzmemo u narednom periodu. Moramo da budemo svjesni da te mjere ne mogu da donesu rezultate za godinu dana, jer ovo nije problem koji je samo u nadležnosti Grada. U rješavanje ovog problema moraju da se uključe i republičke institucije, ali i druge lokalne zajednice – naveo je gradski menadžer.\nMjere koje gradska administracija preduzima tiču se koncepta „Zelene Banje Luke“, pojašnjava Kresojević, te dodaje da je veoma ponosan jer je Banja Luka u protekloj godini, bez novca za sadnju u budžetu, imala zasađenih sadnica koliko za prethodne tri godine.\n-Zasadili smo preko 2.000 različitih sadnca u vrijednosti od 300.000 KM, i to iz donatorskih sredstava. S druge strane, tu je i najveći gradski park koji planiramo da gradimo u blizini šoping centra „Delta planet“. Podršku od skupštinske većine za ovaj projekat nismo dobili, jer kako su rekli – preskup je, ali mi smatramo da takvo nešto nema cijenu – kazao je Kresojević.\nPrema riječima gradskog menadžera – sistem grijanja u gradu i saobraćaj su najveći zagađivači vazduha, te dodaje – da je strateško opredjeljenje Grada upostavljanje javnog prevoza, odnosno da se stepen korištenja istog poveća.\n-Subvencionisaćemo javni prevoz, za šta je iz budžeta namijenjeno 1,2 miliona KM. Na taj način ćemo podsticati korisnike da češće koriste javni prevoz, a prevoznike da ulažu u isti. Prije nekoliko dana raspisali smo javnu nabavku za izradu studije javnog prevoza, kako bi išli u njegovu reorganizaciju. Kada više ljudi bude koristilo javni prevoz, smanjiće se broj automobila na ulicama grada – dodao je Kresojević.\nOn je istakao da se mnogo toga treba uraditi u narednom periodu, posebno jer je zagađenje u zimskim mjesecima veće, te da će Grad, kroz uspostavljanje fondacije „Zdrava Banja Luka“ raditi na tome da se dotrajale cijevi za grijanje zamijene novim, te će se u narednom periodu raditi i na „utopljavanju“ zgrada u Banjoj Luci.\nPodsjetimo, Grad Banja Luka nedavno je osnovao fondaciju „Zdrava Banja Luka“, koja za cilj ima rješavanje problema sa kojima se grad suočava, a koji se tiču zagađenja vazduha i životne sredine.\nZbog obilježavanja novogodišnjih praznika u Banjaluci, u centralnoj gradskoj saobraćajnici, od hotela „Bosna“ do Ulice Marije Bursać – od danas, 29. decembra do 3. januara 2022. godine (do 5.30 časova), biće obustavljen saobraćaj, saopšteno je iz Gradske uprave.\nZa vrijeme trajanja obustave saobraćaja na linijama javnog prevoza putnika koje saobraćaju Ulicom kralja Petra I Karađorđevića, dio od Bulevara cara Dušana do Aleje Svetog Save, izvršiće se preusmjeravanje autobusa u Bulevar cara Dušana, ulice Kninska, Vidovdanska, Vuka Karadžića i dalje postojećom trasom.\nPodsjećamo, za sve Banjalučane i turiste za novogodišnje praznike u našem gradu pripremljen je bogat muzički program i mnoštvo drugih zanimljivih sadržaja na Trgu Krajine i u Parku „Petar Kočić“.


Renovira se fasada vrtića „Lipa“ - Beogradski Portal\nRenovira se fasada vrtića „Lipa“\nStarogradski vrtić „Lipa“ Predškolske ustanove „Dečji dani“, u Solunskoj 19, uz obnovljeno dvorište i nove sprave za bezbrižnu igru mališana, uskoro će krasiti i obnovljena fasada.\nZahvaljujući opštini Stari grad, kako je nedavno i najavio predsednik centralne gradske opštine Radoslav Marjanović, u toku su radovi na renoviranju i obnovi oronule fasade ovog objekta, koji je izgrađen davne 1976. godine.\n„Opština Stari grad želi da našim najmlađim sugrađanima omogući da svoje detinjstvo provedu u uređenom i bezbednom okruženju. Vrtić „Lipa“ će uskoro dobiti novu fasadu i uz već obnovljeno dvorište imaće sve uslove za bezbrižno odrastanje najmlađih Starograđana. Radove finansira gradski sekretarijat za obrazovanje i dečiju zaštitu, ono će se odvijati fazno, tako da će mališani moći da koriste deo dvorišta. Ukupna investicija iznosi 6,7 miliona dinara, a rok za njihov završetak je 45 radnih dana, naravno ukoliko vremenski uslovi to dozvole“, rekao je predsednik Radoslav Marjanović i naglasio da će opština nastaviti sa ulaganjem u starogradske vrtiće i obnovu njihovih dvorišta.\n„Želim da se zahvalim predškolskoj ustanovi, ali i svim roditeljima mališana i predškolaca, kao i našim sugrađanima, koji su svojim predlozima inicirali da uradimo, obnovimo i uredimo vrtiće, škole, dečja igrališta i javne površine na našoj opštini. Važno je da slušamo predloge građana i zajedno od našeg grada i opštine napravimo još bolje mesto za život” – poručio je predsednik Marjanović.\nDirektorka PU „Dečji dani“ Sanja Lazović kaže da je vrtić „Lipa“ namenski izgrađen 1976. godine, i da je od tada fasada prilično propala.\n„Važno je da stalno unapređujemo i poboljšavamo uslove za boravak dece u vrtićima. Veoma smo zahvalni opštini Stari grad i predsedniku Marjanoviću što prepoznaju i uvažavaju potrebe najmlađih Starograđana i njihovih porodica, i što nas u tome svesrdno pomažu i podržavaju“, kaže Sanja Lazović.\nVrtić „Lipa“ je prilikom otvaranja važio za najsavremeniji, namenski izgrađen objekat kombinovanog tipa (vrtić-jasle). Površina objekta iznosi 1827 metara kvadratnih, dok je površina dvorišta oko 1000 kvadrata. Danas ovaj vrtić pohađa 330 dece, raspoređenih u 15 vaspitnih grupa.\n„Naša „Lipa“ je jezgro promena obrazovno-vaspitnog sistema na novim osnovama programa predškolskog vaspitanja i obrazovanja, odnosno, prvi vrtić koji je ušao u njihovu intenzivnu primenu. Danas je primer vrtića “po meri porodice” i predstavlja podršku ostalim vrtićima naše ustanove”, objašnjava Sanja Lazović i podseća da je u renoviranje dvorišta i nove rekvizite za igru dece „Lipe“ opština Stari grad investirala više od 2 miliona dinara.\nNaša opština je takođe početkom ove godine poklonila i 90 prečišćivača vazduha za radne sobe vrtića u kojima borave mališani Predškolske ustanove „Dečji dani“.


Ana Janković Jovanović povlači se sa mesta odbornice PSG, zbog angažovanja u agenciji UN u Srbiji - Izazov\nAna Janković Jovanović povlači se sa mesta odbornice PSG, zbog angažovanja u agenciji UN u Srbiji\nNovi magazin 14. septembra 2018. 10:55\nPokret slobodnih građana (PSG) saopštio je danas da Ana Janković Jovanović više neće biti odbornica tog pokreta u Skupštini grada Beograda, jer je dobila značajnu dužnost u jednoj od agencija Ujedinjenih nacija u Srbiji.\nPSG je naveo da će se Janković Jovanović, koja je i predsednica Odbora za ljudska i manjinska prava i rodnu ravnopravnost PSG, povući sa odborničkog mesta i iz političkog rada, što je zahtev njenog novog radnog mesta.\n„Pokret slobodnih građana i Građanski blok 381 uvereni su da će gospođa Janković Jovanović sa nove dužnosti značajno doprineti zaštiti i ostvarivanju ljudskih prava u Srbiji, zahvaljuju joj na velikom doprinosu radu Pokreta i žele joj svaki uspeh“, navodi se u saopštenju.\nJanković Jovanović je do sada bila zaposlena u Komitetu pravnika za ljudska prava (Jukom).\nNa skupu Jedan od pet miliona pročitana imena eksperata za pregovore o medijima i…\nRudnik „Štavalj“ – kako izgleda život 250 metara ispod zemlje\nTahiri: Vučić pokazao lažnu dokumentaciju u vezi sa istragom o ubistvu…\nZašto vršački penzioneri vraćaju gradu pare?\nTri „crna jastreba“ stižu u Albaniju\nNa skupu Jedan od pet miliona pročitana imena eksperata za pregovore o…\nDačić: Skup u Berlinu neće biti odlučujući, Srbija neće popustiti pred…


Vesti, 29.05.2020, 10:00 AM\nObaveštenja su danas jedna vrlo korisna funkcija pregledača, koja pomaže korisnicima da dobijaju važne novosti iz niza aplikacija, uključujući aplikacije za poruke, kalendare, email aplikacije, društvene mreže, aplikacije za dostavu i druge.\nAli dok sve više i više ljudi koristi prednosti notifikacija, sajber-kriminalci takođe traže načine da ih iskoriste za svoje ciljeve.\nGoogle to najbolje zna, jer kompanija priznaje da se obaveštenja pregledača ne koriste uvek onako kako je to predviđeno i da često završe kao alat za isporuku malvera ili pristup privatnim podacima korisnika. Zloupotrebe obaveštenja mogu se svrstati u dve kategorije - problematični zahtevi za dozvolu i problemi sa samim obaveštenjima.\nOva prva kategorija uključuje zahteve koji su osmišljeni da dovedu korisnika u zabludu, da ga prevare ili primoraju da omogući obaveštenja. Jedan od primera za to su veb sajtovi koji od korisnika traže da dozvole obaveštenja kako bi mogli da pristupe sadržaju sajta.\nProblematična obaveštenja uključuju lažne poruke koje podsećaju na chat poruke, upozorenja ili sistemske dijaloge. Ona takođe uključuju i fišing napade, odnosno pokušaje prevare korisnika sa ciljem da podeli privatne podatke, kao i obaveštenja koja sadrže link za malver.\nGoogle planira da se bori protiv svega toga dodavanjem veb sajtova koji zloupotrebljivaju dozvole i obaveštenja u “tiši” korisnički interfejs notifikacija. Korisnici će, počev od Chromea 84, biti upozoreni kada veb sajt pokuša da ih natera da kliknu na određeno obaveštenje. Chrome 84 će biti objavljen 14. jula 2020. godine.\nGoogle kaže da mali broj sajtova zloupotrebljava obaveštenja, ali da će zaštita od takvih sajtova poboljšati privatnost i bezbednost korisnika i iskustvo pretraživanja interneta učiniti boljim.\n„Samo će na mali deo veb sajtova uticati ova promena, ali očekujemo da će uticaj na količinu obaveštenja biti značajan za neke korisnike.“\nGoogle kaže da će u početku novi sistem zaštite uticati samo na nove zahteve za dozvolu za obaveštavanje od veb sajtova za koje se smatra da ih zloupotrebljivaju. Upozorenje glasi:\n„Obaveštenja su blokirana: Ovaj veb sajt možda pokušava da vas prevari da omogućite nametljiva obaveštenja.“\nMeđutim, kompanija kaže da već radi na dugoročnim poboljšanjima, uključujući i zaštitu korisnika koji su već omogućili notifikacije sa veb sajtova koji ih zloupotrebljavaju.


NOVI DIZAJN SAD - OpeNS\n06 Oct/2021 Objavio JelenaObjavljeno u Blog, Vesti\nJednodnevna Konferencija o industrijskom dizajnu održana je 01. oktobra 2021.godine u Novom Sadu, na kojoj su učesnici imali priliku da se upoznaju sa procesima i principima industrijskog dizajna i njegove važnosti za privredni i društveni razvoj. Teme su se ticale dizajnerskog mišljenja koje je zbog kreativnog pristupa problemu sve zastupljenije u drugim poslovnim disciplinama, kao i interesantnih priča kako su neki od najpoznatijih proizvoda došli na tržište i dobili svetsku prepoznatljivost.\nKonferencija je posetiocima pružila izuzetnu priliku da se upoznaju sa industrijskim dizajnom slušajući prezentacije najuspešnijih ljudi iz sveta industrije. Izuzetno je retka prilika slušati predavanje gospodina Save Čveka, koji je doputovao iz Bostona kako bi svima nama u Novom Sadu približio priču o tome šta nekoj kompaniji daje konkurentsku prednost u odnosu na druge. Školovanjem na istaknutom Univerzitetu Harvard, zatim kroz saradnju i razvoj u sferi dizajna i proizvodnje, i zaposlenjima u eminentnim firmama na pozicijama vodećeg dizajnera, g. Sava Čvek tokom godina stekao je najveći autoritet nad teorijom i praksom industrijskog dizajna, i time je najiskusniji predavač koji je u petak podelio sa publikom svoja iskustva i zapažanja.\nPriču o kreativnom mišljenju, “Human centered” dizajnu i opsegu delovanja industrijskog dizajna ispričala je Tamara Panić, šefica Odseka industrijskog dizajna na Fakultetu primenjenih umetnosti u Beogradu, a ujedno i najistaknutija predavačica na pomenute teme u Srbiji i regionu. Svojom harizmom, energijom i entuzijazmom učestvuje u građenju položaja industrijskog dizajna u Srbiji. Projektima koje realizuje kroz Oblikus dizajn studio, zajedno sa kolegom Miroslavom Milovićem, stiče mnoge nagrade i priznanja – a proizvodi svojom filozofijom postavljaju nove standarde projektovanja i realizacije proizvoda.\nEvolucija dizajna veoma je važna tema kada se želi objasniti uticaj industrijskog dizajna na razvoj privrednog sistema jedne države. Mladi dizajnerski tim Sferikon dizajn studija, Nedeljko Tica i Nikola Đurašković, približili su svim prisutnima ideju o važnosti industrijskog dizajna. Svojim zajedničkim radom fokusiraju se na formiranje praktičnih rešenja u sferi održivog razvoja i prilagođavanja celokupnog životnog ciklusa proizvoda novim standardima. Praksom “Earth centered” dizajna predstavljaju pionire pokreta Novog Evropskog Bauhausa i time nagoveštavaju važnost učestvovanja svih nas u promeni. Takođe, fokus je na lokalnom razvoju industrijskog dizajna u službi privrede i formiranju savetodavne institucije koja će evaluirati dizajn i time pomoći Srbiji da se podigne na svetskoj lestvici dizajna.\nDr Nenad Ivanišević, pokrajinski sekretar za privredu i turizam, otvorio je Konferenciju o industrijskom dizajnu, ističući pritom ogromnu važnost industrijskog dizajna za privredni razvoj. Tu priliku iskoristio je da javno pozove formiranje radne grupe koja će delovati u pravcu implementacije dobrog dizajna u proizvodima domaće industrije i time bolje predstaviti državu na svetskoj prezentaciji.\nUčesnici konferencije su nakon prezentacija, uz ketering i pozitivnu energiju, imali priliku da neformalno razgovaraju sa predavačima, razmene iskustva i kontakte.\nOPENS je kao savez udruženja, pružio podršku u organizovanju ove manifestacije, i time doprineo širenju svesti o važnosti industrijskog dizajna. Edukativni koncept ovog događaja stvorio je potencijal za inkorporiranje metoda i prakse industrijskog dizajna u neposrednu proizvodnju mladih kompanije i startup-ova Srbiji.\nOrganizatori ističu neizmernu zahvalnost svim posetiocima Konferencije, zbog kojih je ovaj početak jedne priče dobio na značaju. Motivi za organizovanje ovakvog skupa usmereni su ka poletu novih i obnovi starih kvaliteta u industrijskom dizajnu.


Dačić: Predsednički izbori po dogovoru DS i SNS\nZamenik premijera i lider SPS Ivica Dačić najavio je danas da će se kandidovati na predsedničkim izborima koji su, kako je rekao, rezultat dogovora Demokratske stranke i Srpske napredne stranke da stvore dvostranačku Srbiju, ali da im to neće uspeti.\n"Sigurno ću biti kandidat na tim izborima ukoliko >> Pročitaj celu vest na sajtu Radio Televizija Vojvodine << budu raspisani, jer smatram da je ovo dogovor koji je pokazatelj zajedničkih interesa DS i SNS da stvore 'dvostranačku Srbiju', što mislim da im neće uspeti. Mislim da će se iznenaditi negativno činjenicom da postoji i takozvana treća Srbija", rekao je Dačić novinarima tokom boravka u Moskvi.\nOn je ocenio da je istovremeno održavanje predsedničkih, parlamentarnih i lokalnih izbora nije dobro, da za to nema potrebe i da se time svi kandidati ne stavljaju u ravnopravan položaj, ali da će se on ipak kandidovati za predsednika.\n"Već sam više puta govorio o tome da smatram da nije dobro da u isto vreme budu predsednički, parlamentarni i lokalni izbori, između ostalog i zbog toga što se time ne stavljaju svi kandidati u ravnopravan položaj i smatram da za to nema nikakve potrebe", rekao je Dačić.\nOn je istakao da će rukovodstvo SPS razmotriti ovu situaciju kada predsednik Boris Tadić sutra bude zvanično zatražio od predsednice Skupštine Srbije Slavice Đukić Dejanović da raspiše predsedničke izbore, i da veruje da će ona izbore zakazati za 6. maj.\n"Ako je predsednik Tadić doneo jednu takvu ličnu odluku, ona se mora primiti k znanju. Kada bismo se principijelno ponašali, onda je veliko pitanje da li Slavica Đukić treba da raspiše izbore za 6. maj, imajući u vidu da je to najkraći mogući termin za kampanju", kazao je Dačić.\nOn je dodao da su parlamentarni i lokalni izbori već raspisani za 6. maj, pa bi odluka da se predsednički izbori raspišu za kasniji termin predstavljala isterivanje maka na konac, tako da je, kako je rekao, logično očekivati da izbori za predsednika takođe budu raspisani za 6. maj.


Global Finance nagrade za Banca Intesa i u 2022. godini - Biznis Telegraf.rs\n24/12/21 | 10:01\nFinansijski magazin Global Finance je po 22. put birao pobednike u više globalnih kategorija, u preko 100 zemalja i sedam regiona u svetu\nBanca Intesa je dobitnik čak dva priznanja i proglašena je za "Najboljeg pružaoca usluga deviznog poslovanja u Srbiji" i "Najbolju banku u kategoriji dokumentarnog poslovanja u Srbiji" za 2022. godinu.\nKriterijumi za odabir pobednika u kategoriji usluga deviznog poslovanja uključivali su: obim transakcija, tržišni udeo, obim globalne pokrivenosti, korisnički servis, konkurentne cene i inovativne tehnologije, dok su kriterijumi za izbor pobednika u kategoriji dokumentarnog poslovanja bili: obim transakcija, obim globalne pokrivenosti, korisnička usluga, konkurentne cene i inovativne tehnologije. Magazin Global Finance je takođe u obzir uzeo i informacije dobijene od bankarskih analitičara, korporativnih zvaničnika i eksperata za tehnologiju.\n-Zadovoljstvo mi je da 2021. godinu završavamo sa još dva značajna priznanja koje nam je dodelio renomirani finansijski magazin Global Finance kao potvrdu ispravnosti našeg strateškog opredeljenja. Kao decenijski lider na tržištu Srbije trudimo se da iz godine u godinu razvijamo inovativne proizvode i usluge sa ciljem da našim klijentima omogućimo bolje korisničko iskustvo kroz modernizaciju i digitalizaciju svih procesa u banci. Želela bih da čestitam svima koji su svojim zalaganjem i posvećenošću omogućili da Banca Intesa ostane pouzdan partner u poslovanju privrede i stanovništva, prateći najsavremenije tokove na svetskom finansijskom tržištu - izjavila je Draginja Đurić, predsednik Izvršnog odbora Banca Intesa.


U petak, 6. novembra 2020. godine, održali smo seminar za preduzetnice u sklopu projekta “Umrežavanje i međusektorska saradnja sa ciljem razvoja ženskog preduzetništva – mogućnosti tranzicije ka održivomcirkularnom poslovnom modelu”, uz podršku Misije OEBS u Srbiji i kompanije Lafarge Srbija\nKroz umrežavanje i međusektorsku saradnju može se podstaći razvoj ženskog preduzetništva bilo da je reč o agrobiznisu ili nekoj drugoj delatnosti, a to je način i da se unaprede održivi, odnosno cirkularni poslovni modeli, kao organizatori radionice poslali smo poruku sa seminara za preduzetnice. U događaj smo uključili predstavnice ženskih poslovnih udruženja, žene iz ruralnih sredina, žene koje se bave poljoprivredom.\nOnlajn seminar jedna je od aktivnosti koju realizujemo u okviru projekta koji se odnosi na razvoj ženskog preduzetništva i kružnu ekonomiju, uz podršku Misije OEBS u Srbiji i kompanije Lafarž Srbija.\nUčesnice seminara, poljoprivrednice i preduzetnice iz cele Srbije, imale su priliku da čuju korisne informacije o mogućnostima finansiranja njihovih poslovnih poduhvata, te da dobiju nova saznanja o cirkularnoj ekonomiji i njenom značaju.\nU uvodnom obraćanju koordinator projekta Darija Šajin predstavila je ciljeve projekta “Umrežavanje i međusektorska saradnja sa ciljem razvoja ženskog preduzetništva – mogućnosti tranzicije ka održivomcirkularnom poslovnom modelu”. Olivera Zurovac-Kuzman, koja upravlja Odsekom za zaštitu životne sredine u Odeljenju za demokratizaciju Misije OEBS u Srbiji, istakla je da je veliki izazov za preduzetnice usvajanje i primena još uvek nedovoljno poznatog koncepta cirkularne ekonomije. Naglasila je da je ovaj model primenjiv u preduzetničkim poduhvatima i da je jako važno primenjivati ga kako bismo poboljšali kvalitet života i sačuvali životnu sredinu.\nSeminaru je prethodilo istraživanje sprovedeno među učesnicama, kako bi se došlo do odgovora na pitanja šta su najveće prepreke u započinjanju ili unapređenju biznisa, te kako bi se utvrdili načini prevazilaženja negativnih uticaja epidemije kovid 19 kroz održive modele. Miloš Džajić, saradnik Arhus centra, predstavio je rezultate te ankete koja je pokazala da preduzetnice, naročito one u ruralnim područjima, nisu dovoljno upoznate sa merama pomoći Vlade Srbije u prevazilaženju ekonomskih posledica pandemije, odnosno da tu pomoć mahom nisu ni koristile.\nKako projekat u okviru kojeg je organizovan seminar ima za cilj osnaživanje i informisanje žena u ruralnim sredinama o mogućnostima, bilo je reči i o finansijskim instrumentima za pokretanje sopstvenog biznisa uz podršku IPARD programa. Saradnica Arhus centra Slađana Gluščević predstavila je pravni okvir za osnivanje poljoprivrednih gazdinstava, a potom i nacionalne izvore finansiranja u oblasti poljoprivrede i ruralnog razvoja. U fokusu njenog izlaganja bila i mogućnost učestvovanja na IPARD javnim pozivima i korišćenja fonda vrednog 175 miliona evra.\nDr Biljana Viduka govorila je o pravnom okviru za osnivanje i registraciju malih i srednjih preduzeća i preduzetničkih firmi, te o dostupnim finansijskim instrumentima za razvoj njihovog poslovanja. Objasnila je kako se može doći do subvencija za MSP i preduzetnice u Srbiji na nacionalnom nivou, a predstavila je i finansijske instrumente dostupne iz EU, odnosno Kozme program.\nSlađana Lalić i Snežana Petrović, menadžerke u kompaniji Lafarž, navele su primera iz prakse o cirkularnoj ekonomiji. Podelile su svoje znanje i bogato iskustvo Lafarža, kao kompanije koja je primer dobre prakse, u uvođenju novih, zelenih tehnologija, odlaganju otpada, razvoju kružne ekonomije.\nInternacionalni konsultant Nemanja Tenjović predstavio je primere najbolje prakse preduzeća kojima upravljaju preduzetnice u svetu, takođe istakavši značaj cirkularne ekonomije i umrežavanja kao recepta za uspešno poslovanje.\nUčesnice seminara Arhus centra izrazile su zadovoljstvo i iznele niz pozitivnih ocena o svim izlaganjima zahvaljujući kojima su dobile niz korisnih informacija o izvorima finansiranja i trendovima savremenog preduzetništva.\nUkolikoo želite da budete informisani o ovim temama pišite nam na aarhus.novisad@gmail.com\nZapratite nas na twiteru @ArhusNS\nArhus centar Novi Sad učestvoao je na ekspertskom okruglom stolu ”Unapređenje politika i procesa upravljanja smanjenja rizika od katastrofa kako bi bile rodno osetljive i\nARHUS CENTAR PREDSTAVIO PREDNOSTI CIRKULARNOG POSLOVNOG MODELA I MOGUĆNOSTI ZA PREDUZETNICE U sredu, 10. novembra 2021. godine, Arhus centar Novi Sad održao je seminar za\nArhus centar Novi Sad, uz podršku Misije OEBS u Srbiji, implementira projekat “Podrška tranziciji ka održivom/cirkularnom poslovnom modelu – prednosti i mogućnosti za preduzetnice”. Projektom\nArhus centar Novi Sad, Planinarsko društvo Naftaš iz Novog Sada i Udruženje Podrži mlade iz Futoga pokrenuli su projekat ’’Staze i priče sa Fruškaća –


Narodna kuhinja Crvenog krsta u Majdanpeku u službi 250 korisnika – RADIO TELEVIZIJA BOR\nMAJDANPEK – Narodna kuhinja, pri majdanpečkom Crvenom krstu, postoji pune dve decenije i na usluzi je 250 korisnika. Pored Crvenog krsta Srbije i lokalne samouprave njen rad povremeno pomažu i donatori, društveno odgovorne kompanije.\n“Ove godine od kompanije DM, dobili smo donaciju koja je upriličena upravo u Nedelji Crvenog krsta, koja se ove godine obeležava od 8. do 15 maja. Pomoć se ogleda u zdravim namirnicama neophodnim za pripremanje toplih obroka, na čemu se zahvaljujemo”, kaže Radomir Trajković iz Crvenog krsta Majdanpek.\nInače, ova majdanpečka humanitarna organizacija, tradicionalno, u okviru Nedelje Crvenog krsta, priprema i daruje novorođene bebe prigodnim poklon paketićima.\nSvake godine ova majska nedelja je i prilika da se napravi osvrt na proteklu godinu. Aktivisti i volonteri majdanpečkog Crvenog krsta mogu biti zadovoljni i ponosni onim što su uradili u proteklom periodu. Pored angažovanja volontera u jeku pandemije korone, kada su, takođe, bili na usluzi starim, bolesnim i nemoćnim sugrađanima, oni su aktivno bili uključeni i u sanaciju posledica prošlogodišnjih, junskih poplava, a jedan od razloga za zadovoljstvo predstavljaju i uspešno organizovane akcije doborovoljnog davalaštva krvi, u kojima je proteklih nekoliko meseci broj prikupljenih jedinica dragocene telnosti udvostručen, zahvaljujući, pre svega, sve većem odziv najmlađih davalaca.\nTags: Crveni krst, donacija, Majdanpek, Narodna kuhinja, nedelja\nNext Počelo uređenje puta Oštrelj-Donja Bela Reka preko Pojata\n12 minuta ago Marija Dimitrijević\n14 minuta ago Ljiljana Đorđević\n15 minuta ago Dušica Stojanović\n31 minut ago Saša Stojčić\n1 sat ago Branislava Ilić


Lutovac: Režim nas neće uplašiti, i danas stojimo uz gradjane\nBeta 4. decembra 2021. 11:25\nPredsednik Demokratske stranke (DS)Zoran Lutovac kazao je danas da policijsko zastrašivanje gradjana, kako ne bi izašli na najavljene proteste, neće sprečiti gradjane da izadju na ulice, navodeći da će i članovi DS učestvovati u najavljenim blokadama puteva.\nLutovac je u pisanoj izjavi naveo da je aktuelna vlast, na čelu sa predsednikom Srbije Aleksandrom Vučićem, u ozbiljnoj panici.\nMediji su danas javili da su pripadnici policije posetili jutros više gradjana Srbije, uključujući i istaknute demokrate na lokalu i novinare, i upozorili ih da ne prisustvuju današnjim protestima.\n„Režim Aleksandra Vučića je u ozbiljnoj panici čim se odlučio da subotom u sedam ujutru zastrašuje gradjane kako ne bi izašli na proteste, kao i novinare da ne obavljaju svoj posao, iako je pravo slobode govora i rada Ustavom zagarantovano, kao i mirnog protesta za gradjane. Pozivam policiju da danas na protestima profesionalno radi svoj posao, da zaštiti gradjane“, naveo je Lutovac.\nOn je pozvao i gradjane da ne dozvole da ih režim zastraši.\n„Nećemo odustati sve dok štetni zakoni ne budu povučeni, nasilnici iz Šapca procesuirani u skladu sa zakonom, baš kao i nalogodavci povlačenja policije sa lica mesta,“ rekao je Lutovac.\nOn je naveo da će ta stranka i danas stajati uz gradjana na protestima širom Srbije, kao i da će pravni tim DS biti na raspolaganju gradjanima kojima bude zatrebala pomoć.\n„Potrebno je samo da se gradjani u nevolji jave na +381611510183 i povezaćemo ih sa advokatskim timom“, naveo je Lutovac u saopštenju.


Tri bebe zaražene - sumnja se na bakteriju: Zatvorena ginekologija u Aranđelovcu!\nBeba koja je primljena u teškom stanju bila je priključena na mehaničku ventilaciju\nZdravstveno stanje tri bebe, koje su prebačene iz Zdravstvenog centra Aranđelovac na lečenje u Unverzitetski klinički centar Kragujevac – stabilno.\nBeba koja je primljena u teškom stanju bila je priključena na mehaničku ventilaciju. Njeno stanje je u toku jučerašnjeg dana i noći stabilizovano i danas je prevezena u Univerzitetsku dečju kliniku u Tiršovoj na dalje lečenje.\nDruge dve bebe su od juče stabilno i u toku je njihovo lečenje i nega u Univerzitetskom kliničkom centru Kragujevac.\nU bolnici u Aranđelovcu još nemaju potvrdu o kakvoj je bakteriji reč, sprovode se mere po savetima Instituta za javno zdravlje iz Kragujevca i Institut za javno zdravlje Srbije "Dr Milan Jovanović Batut".\nZa mesec dana kreće skrining na SMA: Obolela novorođenčad dobijaju novu šansu za život!\nSlučaj koji se dešava jednom u 100.000 porođaja! Rodila identične trojke\nDivne vesti - sve više beba u Dragačevu: Roditeljima uručena tri puta veća novčana pomoć, povećanje nataliteta strateški cilj\nBebi-bum u Beogradu tokom korona godina: U dva meseca se najviše rađalo 2021, a evo popularnih imena!\nOdeljenje Ginekologije je zatvoreno, a sve porodilje su sa bebama su puštene kući.\nZa hitne porođaje obezbeđena je jedna sala za porođaje, a nove porodilje će se u dogovoru sa Ministarstvom zdravlja i UKC Kragujevac porađati u kragujevačkoj Ginekološkoj klinici, potvrdila je direktorka Zdravstvenog centra u Aranđelovcu dr Nina Jelačić.\nAranđelovac ginekologija bebe Zaražavanje Bakterija


Šta imaju zajedničko Štrumpf, Bojan Perić i Novica Veličković? Prolog\nDa li ste znali da plavi junak Štrumpf, glumac Bojan Perić i kapiten KK Partizan, Novica Veličković, imaju nešto zajedničko? Svi su deo kampanje „Moj novi bioskop”, koja je snimljena povodom otvaranja najmodernijeg bioskopa Cineplexx u Beogradu. Cineplexx BIG Beograd imaće mogućnost prikazivanja filmova sa laserskom 3D tehnologijom i ukupni kapacitet od 1.300 sedišta u osam sala.\nCineplexx BIG Beograd otvoriće svoja vrata publici u četvrtak, 20. aprila u okviru BIG FASHION šoping centra na Karaburmi. Čast da otvori sezonu u novom bioskopu Cineplexx pripala je filmu „Paklene ulice 8“, nastavku popularnog filmskog serijala sa Vin Dizelom u glavnoj ulozi. Za sve ljubitelje ove franšize, biće organizovan specijalni program na dan otvaranja, sa atraktivnim „paklenim” vozilima.\nU promovisanju novog najmodernijeg bioskopa na Karaburmi pomogle su i brojne druge poznate ličnosti, koje su i same ljubitelji sedme umetnosti: Sandra Perović, filmski kritičar RTS-a, Tamara Krcunović, glumica, Dragan Ilić i Gorica Nešović, radio voditelji i Jana Dačović, Youtuberka.


ambijenti.rs – PC Press Top 50\nAmbijenti su stranica koja potpuno odskače od ostalih u kategoriji, ali kako uređenje doma smatramo važnim aspektom porodičnog života a Ambijenti su najbolji sajt iz ove oblasti, nije neobično što su se i oni našli među 50 najboljih.\nNema te (buduće) mame kojoj treba posebno predstavljati stranicu Yumama ili joj objašnjavati zašto je baš ovaj sajt pobednik u kategoriji “Porodica i zdravlje”. Za one koji ipak nisu zalutati na ovu adresu, Yumama je najpotpunija, najsveobuhvatnija i najfunkcionalnija baza informacija za sve mame ili one koje žele to da postanu. Od priprema za trudnoću i njenog održavanja, preko rođenja bebe, pa sve do najveće riznice saveta o tome kako da na najbolji način odgajate svoje dete… a to je samo jedan deo bogatog sadržaja koji nudi ovaj sajt.\nJoš jedna nezaobilazna lokacija za mame: sajt je fokusiran isključivo na mamu i bebu, njihov zdrav i pravilan način života. Sve što trudnice i mlade mame treba da znaju pročitaće na Bebac.com.\nI ove godine na našoj listi nema ažurnijeg i preciznijeg sajta za svakog ko traži savete za zdrav život, savete lekara ili možda želi da pročita nešto više o određenoj oblasti medicine ili oboljenju. Doktor je još uvek bez adekvatne konkurencije na domaćem Web-u. Posebno korisna sekcija sajta je NetDoktor, koji može postati pravi dnevnik vašeg zdravlja.\nNeočekivano ažuran, pregledan i funkcionalan sajt Gradskog zavoda za javno zdravlje Beograd sadrži upravo sve one informacije koje su potrebne građanima – podatke o tome kojim delatnostima se bavi Zavod, koja Savetovališta funkcionišu u njegovom sastavu, ali i mnoge druge korisne informacije.


NIVEA Black & White Invisible Fresh dezodorans - Retail Serbia Forum - Retail Serbia\nNIVEA Black & White Invisible Fresh dezodorans\n4 godina 11 meseci pre\t#1234 od Zarko\nNIVEA Black & White Invisible Fresh dezodorans je kreirao Zarko\nIako se u mnogim teorijama ne smatraju klasičnim bojama, crna i bela ne prestaju da inspirišu, zavode i svojom kreativnom primenom doprinose da svet koji poznajemo bude lepše mesto. Crna simbolizuje misteriju, dubinu, ali i ozbiljnost i profesionalnost (poslovni kostim). Bela asocira na sigurnost, čistoću, budi kreativnost i označava nove početke. Udružene, čine veoma moćnu kombinaciju koja je kroz istoriju ostavila trag u mnogim poljima ljudskog stvaralaštva. Šarm i svojevrsna mističnost crno belog filma čini da se emocije direktno prenose sa velikog platna i prelivaju po nama, budeći nostalgiju i čežnju za prošlim vremenima. Elegancija ovih ostvarenja aktuelna je i danas, a svoju neprolaznost dokazala je više puta i u modnom svetu. Poznata po praćenju trendova, ali i poštovanju neprolaznih vrednosti, NIVEA je već poznatoj Black&White kolekciji dodala malo boje i osveženja u vidu nove Fresh mirisne note za žene i muškarce. Kao i prethodnike, i ovu liniju odlikuje nevidljiva 48h zaštita od znojenja, kao i činjenica da ne ostavlja bele tragove na tamnoj tkanini, a takođe sprečava pojavu žutih fleka na svetloj odeći. Dokazana tehnologija koja sprečava pojavu fleka na odeći, ovog puta “začinjena” je upečatljivom mirisnom notom koja odiše svežinom i čistoćom.\nIzvanredna mirisna kominacija bergamota i breskve u gornoj noti, upotpunjena buketom ruža i mimoza u osnovi sa posebnim akcentom koje daju sandalovina i amber. Ne ostavlja bele tragove na koži ili odeći. Pomaže u sprečavanju nagomilavanja žutih fleka na svetloj odeći, a ne ostavlja ni bele tragove na tamnoj tkanini. Pruža blagu i nevidljivu 48h zaštitu od znojenja. Bez alkohola i veštačkih boja. Dermatološki potvrđeno da odgovara koži.\nSprej 150 ml, okvirna cena 349 din\nNIVEA MEN Black & White Invisible Fresh dezodorans\nUpečatljiva muževna mirisna kombinacija svežeg grejpa, bambusa, opuštajuće lavande i decentno zavodljivih drvenastih nota kedrovine, mošusa i ambera. Pruža blagu i nevidljivu 48h zaštitu od znojenja. Bez alkohola i veštačkih boja. Dermatološki potvrđeno da odgovara koži.


Usvojen budžet opštine Lazarevac za 2022. godinu - GEM info\nUsvojen budžet opštine Lazarevac za 2022. godinu\n28. decembra 2021. 28. decembra 2021. Redakcija 0 Comments budžet, go lazarevac, Odbornici, Sednica SGO Lazarevac, Skupština\nU sali Centra za kulturu Lazarevac održana je 12. sednica Skupštine Gradske opštine Lazarevac na kojoj su odbornici raspravljali o deset tačaka dnevnog reda. Odbornici su usvojili budžet opštine za 2022. godinu u iznosu od 1 059 245 938 dinara, što je i bila glavna tačka poslednje sednice u ovoj godini. Odbornici su konstatovali ostavku člana Veća Gradske opštine Lazarevac Aleksandra Bulatovića i na njegovo mesto izabrali Jovanu Davidovac, diplomiranog ekonomistu. Na sednici su produženi mandati vršiocima dužnosti direktora Centra za kulturu i Javnog preduzeća za izgradnju Lazarevca Marku Mijuškoviću i Milanu Plataniću.\nOdbrnici Skupštine Gradske opštine Lazarevac razmatrali su na 12. sednici deset tačaka dnevnog reda. Većinom glasova usvojen je budžet za 2022. godinu i on iznosi 1 059 245 938 dinara. Obrazlažući budžet za narednu godinu, predsednik opštine Bojan Stević je rekao da su značajna sredstva opredeljena za zaštitu životne sredine, za održavanje kanalizacione mreže, zelenih površina, izgradnju parkića za decu.\nSredstva su opredeljena i za izradu projektne dokumentacije za kanalizacionu mrežu u Mesnoj zajednici Zagorka Dragović i Gornji grad i zaseok Crne Bare u Šopiću. Tokom naredne godine biće nastavljena izgradnja i završetak 11 kapela u seoskim mesnim zajednicama i sanacija šest domova kulture. Predsednik Stević je najavio i da će sva tri bunara na izvorištu Peštan do kraja januara biti stavljena u funkciju.\nPredsednik Skupštine Gradske opštine Lazarevac Bojan Sinđelić rekao je da je zadovoljan na koji način će budžet biti sproveden u narednoj godini. Istakao je da će pored budžetskih sredstava opština Lazarevac raspolagati i sredstvima Grada Beograda i Republike Srbije.\nČlan Veća Aleksandar Bulatović podneo je ostavku na tu funkciju a odbornici su na njegovo mesto izabrali diplomiranog ekonomistu Jovanu Davidovac. Na sednici su usvojeni izveštaji o radu Turističke organizacije i Predlog Rešenja o davanju prethodne saglasnosti Upravnom odboru Prvog prigradskog pozorišta za raspisivanje i sprovođenje javnog konkursa za imenovanje direktora ove ustanove kulture.\nPredsednik Gradske opštine Lazarevac Bojan Stević i predsednik Skupštine Bojan Sinđelić ovom prilikom čestitali su svim građanima predstojeće novogodišnjie i božićne praznike.\nShare the post "Usvojen budžet opštine Lazarevac za 2022. godinu"\n← Najmlađi iz Rudovaca organizovali humanitarni bazar za Janu Simić\nJoš jedna uspešna godina Aktiva žena Lazarevac →


Vodi računa o sebi, vodi računa o svom novcu - Mingl\nVodi računa o sebi, vodi računa o svom novcu\nPovodom aktuelne Svetske nedelje novca, u subotu, 27. marta od 10 do 14 časova biće održan novi Virtuelni Money Meetup u organizaciji Centra za finansijsku edukaciju i osnaživanje (CEFIN).\nCeo događaj možeš pratiti onlajn besplatno, uz obaveznu prijavu putem OVOG linka.\nSvi zainteresovani će imati priliku da čuju izlaganja predavača i panelista, ali i dobiju njihove odgovore na pitanja o štednji, investiranju u budućnost, preduzetništvu, onlajn plaćanju i bezbednosti na internetu.\nSvoja znanja o štednji i ulaganju u budućnost – kroz prizmu štednje za školovanje deteta, privatnih penzija i osiguranja podeliće od 10 časova Nevena Milutinović, direktorka filijale Erste Banke i Ivan Kozić, Key Account Manager Sektora za saradnju sa eksternim partnerima Wiener Städtische osiguranja. Razgovor o ovoj temi moderiraće Karolina Herbut, finansijska savetnica i predsednica CEFIN-a.\nO sigurnosti prilikom plaćanja na internetu, temi koja je postala izuzetno važna tokom pandemije, sa početkom u 11 časova i 40 minuta govoriće Marija Mutić, koordinatorka programa finansijske edukacije Erste Banke i Sanja Kekić, predsednica Udruženja ISACA, koja kao nezavisna poslovna savetnica pomaže organizacijama da upravljaju svojim sajber rizicima i rizicima koji se odnose na privatnost podataka.\nPoslednji panel, koji će biti održan od 12 časova i 40 minuta biće posvećen preduzetništvu za mlade i početnike. O motivima za ulazak u preduzetništvo, prilikama koje preduzetnički poduhvati donose, kao i potrebnim ulaganjima, veštinama i znanjima, govoriće Milica Čalija, osnivačica kompanije Anđeli, Dragana Jovčić, su-osnivačica i operativna direktorka startapa Uradi-zaradi, kao i Đorđe Milinković, direktor Regionalnog centra Beograd, Direkcije za mala preduzeća i preduzetnike u Erste Banci. Panel će moderirati Biljana Aleksić, potpredsednica CEFIN-a.\nSvetska nedelja novca usmerena je na podizanje finansijske pismenosti i razvoj preduzetničkih veština od najranijeg uzrasta. U ovoj globalnoj inicijativi koja se organizuje od 2012. godine, aktivnosti su sprovođene u 175 država širom sveta. Organizacija za ekonomsku saradnju i razvoj (OECD) ovogodišnje obeležavanje organizuje pod sloganom Vodite računa o sebi, vodite računa o svom novcu, uvažavajući posebne izazove sa kojima se susrećemo tokom aktuelne pandemije.\nOrganizaciju događaja podržala je Erste Banka, koja već dve godine sprovodi sveobuhvatni, besplatni program finansijske edukacije #ErsteZnali, sa ciljem da građanima pomogne da finansijske odluke koje donose budu zasnovane na proverenim znanjima, kao i da razviju odgovoran odnos prema novcu.